Panep chce v Medzilaborciach postaviť fabriku a zamestnať nových ľudí

Firma pôsobí v Medzilaborciach už viac ako 20 rokov v prenajatých priestoroch.

MEDZILABORCE. Spoločnosť Panep, ktorá sa zaoberá výrobou gázoviny, operačného krytia a operačných setov, plánuje v Medzilaborciach odkúpiť pozemky v priemyselnej zóne a postaviť tu nové výrobné haly. Zároveň by chcela zamestnať ďalších pracovníkov. Ako TASR informoval riaditeľ pobočky na Slovensku a v Poľsku Ivan Hriseňko, firma pôsobí v Medzilaborciach už viac ako 20 rokov v prenajatých priestoroch na Komenského ulici. Začiatkom roka pristúpili k prenájmu ďalších skladových priestorov, sú však nepostačujúce. Dôvod, prečo chce ísť spoločnosť do vlastného, súvisí aj s rozšírením výroby. Firma zamestnáva v súčasnosti viac ako 30 ľudí, počítajú približne s päťdesiatkou, aby mohli naplniť kapacitu výroby. "Bude to záležať od toho, ako sa nám bude dariť obchodne," skonštatoval. Skladové priestory a výrobnú halu plánujú v priemyselnej zóne postaviť do konca roka. Firma požiadala o odkúpenie pozemku o rozmeroch 120 x 80 metrov. "Chceme využiť tradíciu, máme tam vyškolených ľudí, na ktorých chceme stavať. Aj zo strategického hľadiska si myslím, že je to dobré miesto," vysvetlil Hriseňko dôvod, prečo sa rozhodli zostať v Medzilaborciach. Predpokladaný investičný náklad na výstavbu objektov spolu s technológiami odhadujú zatiaľ na 2 milióny eur. Mestskí poslanci v tejto súvislosti odsúhlasili vyhlásenie verejnej obchodnej súťaže na odpredaj pozemkov. Ich minimálna cena určená znaleckým posudkom predstavuje sumu 92.800 eur. "Bude zriadená komisia na otváranie obálok, firmy môžu predložiť svoje ponuky," uviedol pre TASR primátor Vladislav Višňovský. Mesto predpokladá, že záujem bude mať len firma, ktorá požiadala o odkúpenie parciel. O pozemky v areáli priemyselnej zóny bol záujem aj v minulosti, svoje zámery však firmy nezrealizovali. "Sme radi, že je tu záujem, a dúfame, že všetko dobre dopadne a konečne sa v priemyselnej zóne postaví nejaká fabrika," uzavrela hlava mesta.


Merkelová sa Čaputovej pýtala aj na vyšetrovanie Kuciakovej vraždy

Steinmeier a Čaputová

Čaputová a Merkelová

Komentár Kepplovej

Fotogaléria

BERLÍN. Slovenská prezidentka Zuzana Čaputová sa v stredu v Berlíne stretla s nemeckou kancelárkou Angelou Merkelovou. Okrem situácie na slovenskej politickej scéne sa Merkelová zaujímala aj o vyšetrovanie vraždy novinára Jána Kuciaka a jeho snúbenice Martiny Kušnírovej. Čaputová jej podľa svojich slov povedala, že vyšetrovanie je nezávislé a zodpovedné. "Nieslo sa vo veľmi konštruktívnom duchu," uviedla Čaputová na margo stretnutia s tým, že na priebeh vyšetrovania Kuciakovej vraždy sa Merkelová pýtala osobitne. Prezidentka ju informovala, že vyšetrovanie podľa nej smeruje k odhaleniu páchateľov a ich potrestaniu. Okrem spolupráce oboch krajín sa Merkelová s Čaputovou venovali aj témam Európskej únie (EÚ) a brexitu. "Pani kancelárka rovnako ako pán prezident vsádzajú na Slovensko a majú veľkú dôveru v našu krajinu aj v tom zmysle, že môžeme zohrať dôležitú rolu, pokiaľ ide o zbližovanie nášho regiónu so zvyškom Európskej únie a budovanie partnerstiev nad rámec nášho regiónu," doplnila Čaputová. S Merkelovou sa zhodla na potrebe jednotnej EÚ aj tom, že dohoda o odchode Veľkej Británie z Únie je vyjednaná. "Na tejto pozícii treba zotrvať. Brexit je ukážkovým výsledkom populizmu, ktorému čelíme vo viacerých krajinách, a to, čo určite potrebujeme, je brexit s dohodou a nie bez dohody," zhrnula Čaputová. Pripomenula, že neriadený brexit by sa mohol negatívne dotknúť asi 100-tisíc Slovákov, ktorí v Británii žijú. Slovenská prezidentka sa v stredu v Berlíne stretla aj s nemeckým náprotivkom Frankom-Walterom Steinmeierom. Položením kvetov k pamätníku Bielych krížov si tiež uctila ľudí, ktorí prišli o život pri pokuse prekonať Berlínsky múr. Jej dvojdňová návšteva Nemecka, ktorá má niesť odkaz boja za slobodu, sa koná v čase 51. výročia vstupu vojsk Varšavskej zmluvy do Československa. Do vlasti sa prezidentka vráti vo štvrtok.


Na referende o korupcii v Kolumbii sa zúčastnilo málo voličov, je neplatné

BOGOTA. Na nedeľňajšom referende, ktorého cieľom bolo obmedziť korupciu na vysokých mocenských miestach v Kolumbii, sa zúčastnilo málo voličov a je tak neplatné. Svoj hlas prišlo odovzdať 11,7 milióna Kolumbijčanov, pre platnosť referenda však bola potrebná účasť 12,1 milióna voličov. Informovala o tom agentúra AP po prvom zrátaní 99 percent hlasov. Väčšina zo zúčastnených voličov sa vyjadrila za navrhované protikorupčné opatrenia. Každá zo siedmych iniciatív získala vyše 99-percentnú podporu, píše spravodajský portál BBC.   Medzi navrhované opatrenia patrili napríklad zníženie platov členov kolumbijského Kongresu, zavedenie zákonov, ktoré by viac zefektívnili a objasnili míňanie verejných financií, zákaz alternatívnych trestov za korupciu ako napríklad domáce väzenie, zavedenie povinnosti pre poslancov zverejňovať ich daňové priznania či obmedzenie ich pôsobenia na tri funkčné obdobia. Prezident Iván Duque v nedeľu večer vyzval poslancov, aby zatlačili na reformy aj napriek tomu, že referendum bolo neúspešné. "Konzultovali sme so spoločnosťou a spoločnosť odpovedala: Žiadna ďalšia korupcia," uviedla kolumbijská hlava štátu. Členovia kolumbijského Kongresu, ktorí podporovali referendum, uviedli, že tento týždeň predstavia niekoľko nových zákonov založených na spomínaných siedmich opatreniach.


Pápež František prijal Angelu Merkelovú na súkromnej audiencii

Pápež odovzdal nemeckej kancelárke medailu s olivovou ratolesťou.

VATIKÁN. Pápež František prijal v sobotu nemeckú spolkovú kancelárku Angelu Merkelovú na súkromnej audiencii vo Vatikáne, počas ktorej podporil jej postoje v otázkach boja proti chudobe v Afrike či ochrany svetovej klímy. Merkelová označila 40-minútový rozhovor za povzbudenie pred náročnými rokovaniami o týchto témach. "Povzbudil ma, aby som pokračovala v tejto ceste. A rovnako tak, aby som bojovala za medzinárodné dohody," povedala nemecká líderka po súkromnej audiencii u pápeža, ktorá bola v jej prípade už štvrtou v poradí. Oznámila, že Afrika bude ťažiskovou témou summitu skupiny G20, ktorý sa uskutoční začiatkom júla v Hamburgu, čo hlava katolíckej cirkvi privítala. František po spoločnom rozhovore poďakoval Merkelovej za jej "prácu pre mier" a odovzdal jej medailu s olivovou ratolesťou. Šéfka nemeckej vlády zase priniesla pápežovi ako dar sladkosti pochádzajúce z jeho rodnej Argentíny, ktorú pred niekoľkými dňami navštívila. Merkelová a František sú si pri mnohých témach názorovo blízki a ich vzájomný vzťah je hodnotený ako dobrý, uviedla na margo dnešného stretnutia tlačová agentúra DPA. Prijatím kancelárky podľa nej Vatikán porušil nepísané pravidlo, podľa ktorého by sa pápež nemal stretávať s vrcholovými politikmi zapojenými v predvolebnej kampani. Cirkevný štát sa totiž v takýchto prípadoch snaží zostať neutrálny. Merkelová po audiencii u pápeža navštívila Vatikánske múzeá, kde si prezrela kresťansko-židovskú výstavu pod názvom Menora.


V Prahe zasiahol blesk medzi domami ženu, museli ju oživovať

Spôsobil jej zástavu životných funkcií. Záchranári hovoria o výnimočnom prípade.

PRAHA. Blesk zasiahol v stredu popoludní v hlavnom meste Prahy, na Střížkove, ženu, u ktorej spôsobil zástavu životných funkcií, po zásahu záchranárov však zásah prežila. Lekár a hovorca pražských záchranárov Ondřej Franěk označil zásah bleskom medzi budovami, kde sú hromozvody, výškové budovy a stožiare, za výnimočný. "Zásah bleskom je typický pre horské oblasti. V meste je to však niečo celkom nezvyčajného a raritného," citoval ho na svojej webovej stránke Český rozhlas. Záchranárom sa po pomerne dlhom oživovaní podarilo obnoviť žene obeh a odovzdali ju do Fakultnej nemocnice Kráľovské Vinohrady. Pred príchodom búrok padali dnes v Česku teplotné rekordy, ktoré zaznamenali na 12 zo 144 meteorologických staníc merajúcich vyše 30 rokov. Najviac - 35,1 stupňa, dnes namerali v Strážnici na Hodonínsku. Predchádzajúci rekord 34,9 stupňa bol z roku 1994. Najstarší prekonaný rekord zaznamenali v Měste Albrechtice v Moravskosliezskom kraji. O štyri desatiny stupňa prekonal rekord z roku 1935, ktorý bol 30,2 stupňa Celzia, informoval rozhlas.


Päť vlakov mimoriadne vypravia z bratislavského Nového Mesta, nie z Hlavnej stanice

Po stredajšom vykoľajení RegioJetu je doprava stále obmedzená.

BRATISLAVA. Železničná spoločnosť Slovensko (ZSSK) vo štvrtok popoludní vypraví päť vlakov mimoriadne zo stanice Bratislava-Nové Mesto, a nie z Hlavnej stanice. Dôvodom sú stále obmedzené možnosti dopravy následkom vykoľajenia vlaku súkromného dopravcu RegioJet v stredu na Hlavnej stanici. "Vlaky vo štvrtok neobslúžia stanicu Bratislava Hl. st. Ostatné vlaky budú vypravené riadne podľa cestovného poriadku," informoval riaditeľ odboru komunikácie a hovorca ZSSK Tomáš Kováč s tým, že cestujúcim sa za diskomfort ospravedlňujú. Ide o vlaky REX 1851 Bernolák (Bratislava-Nové Mesto 14:33 - Šurany 15:48), RR 871 Palárik (Bratislava-Nové Mesto 14:57 - Nové Zámky 15:59), REX 1875 Zámčan (Bratislava-Nové Mesto 16:33 - Nové Zámky 17:42), REX 1737 Karpaty (Bratislava-Nové Mesto 15:36 - Trenčín 17:22) a REX 1741 Trnávka (Bratislava-Nové Mesto 16:36 - Trnava 17:15).Pre vykoľajenie vlaku RegioJet bola v stredu takmer neprejazdná trať v Bratislave medzi Hlavnou stanicou a stanicou Nové Mesto. Vlaky dopravcu na linke S70 boli skrátené po Nové Mesto a neobsluhovali Hlavnú stanicu, meškali až do 60 minút. Ako RegioJet informoval na facebooku, doprava na Hlavnú stanicu bola obnovená v stredu popoludní. Vlaky, ktoré premávali z Hlavnej stanice, museli ísť odklonom cez stanicu Bratislava-Predmestie, preto mali vyššie meškania. Navyše, vlak Os 4328 mimoriadne ukončil jazdu už v Kvetoslavove, a to pre stret s osobou v koľajisku. Cestujúcim bolo umožnené prestúpiť na iný vlak. Odrieknutý vlak Os 4331 nahradil vlak REX 1771, ktorý zastavoval v rovnakých staniciach.


Golfista Sabbatini si na US Open mierne pohoršil, stále je v prvej päťdesiatke

PEBBLE BEACH. Slovenský golfista Rory Sabbatini figuroval po 3. kole na 119. ročníku US Open na 48. mieste. V sobotu zvládol ihrisko v kalifornskom Pebble Beach zahrať na 73 úderov, keď zaznamenal dvakrát birdie, ale aj štyri bogey. Celkovo sa s bilanciou 216/+3 naďalej drží v prvej päťdesiatke, oproti poradiu po 2. kole si pohoršil o tri priečky. Na treťom major turnaji sezóny si líderskú pozíciu udržiaval Američan Gary Woodland (202/-11), ktorý mal náskok jedného úderu pred druhým Justinom Roseom z Anglicka (203/-10). Na treťom mieste boli pred záverečným kolom spoločne Brooks Koepka, Chez Reavie z USA a Juhoafričan Louis Oosthuizen (všetci 206/-7). Pre Sabbatiniho je to prvá účasť na major turnaji v tejto sezóne, na aprílovom Masters a májovom PGA Championship neštartoval. Na US Open sa predstavil už dvanástykrát.


Požiar na Sibíri zachvátil tisícky hektárov lesa

Lesné požiare v Zabajkalskej oblasti hlásili tento rok prvýkrát koncom marca. Odvtedy tam zaregistrovali okolo päťsto lesných požiarov.

ČÍNA. Rozloha územia v Zabajkalskom kraji na východe Sibíri, kde vyčíňa lesný požiar, sa za uplynulých 24 hodín zväčšila takmer dvojnásobne - z 1900 na 3700 hektárov. Informovalo o tom v stredu regionálne oddelenie ruského ministerstva prírodných zdrojov. V oblasti je celkovo päť ohnísk požiaru s rozlohou 3100 hektárov a ďalších deväť lesných požiarov, ktoré sa hasičom podarilo lokalizovať na ploche 636,5 hektára, uvádza sa vo vyhlásení sprostredkovanom agentúrou TASS. S plameňmi bojuje 464 ľudí vrátane 97 výsadkárov. Nasadených je aj 98 kusov hasičskej techniky. Lesné požiare v Zabajkalskej oblasti hlásili tento rok prvýkrát koncom marca. Odvtedy tam zaregistrovali okolo päťsto lesných požiarov, ktoré vyčíňali na ploche s rozlohou viac ako 55-tisíc hektárov. V kraji platí režim obmedzujúci pobyt ľudí v lesoch. Vlani za rovnaké obdobie zaznamenali v oblasti 439 lesných požiarov, ktoré však zachvátili oveľa väčšiu plochu - viac ako 245-tisíc hektárov lesa, dodala agentúra TASS.


Slovensko spustí pilotný test vratiek DPH pre turistov

Ide o digitálnu aplikáciu, ktorú ako prvá krajina na svete otestuje Slovensko.

BRATISLAVA. Slovensko a jeho hlavné mesto Bratislava budú ako prvé miestom vývoja a realizácie pilotnej digitálnej platformy "Refundit", ktorá umožní návštevníkom Slovenska jednoduchým spôsobom uplatniť si vrátenie DPH pri ich nákupoch a vyvezení tovaru z krajiny. Slovensko, ako uviedol v pondelok pri prezentácii projektu za účasti jeho tvorcov z Izraela Uriho Levina a Ziv Tirosha predseda vlády SR Peter Pellegrini, by sa malo stať atraktívnejšie pre turistov. Podľa prezidenta Finančnej správy SR Františka Imreczeho platforma znamená zjednodušenie vrátenia dane z pridanej hodnoty (DPH) turistom prostredníctvom digitálnej aplikácie, ktorý spúšťa finančná správa v spolupráci s izraelským start-upom Refundit. Podľa Imreczeho Refundit je projekt, vďaka ktorému Slovensko získa prvenstvo vo svete. "Staneme sa totiž pilotnou krajinou, ktorá nasadí novú digitálnu aplikáciu na uľahčenie spôsobu vrátenia DPH turistom. Jednoducho už žiadne formuláre, žiadne návštevy úradov. Dnes je proces vracania DPH pre turistov pomerne zložitý. Preto im ho chceme uľahčiť. Slovensko môže byť svojím konaním vzorom a inšpirovať ostatné krajiny. Rozšírenie aplikácie aj do iných krajín by uľahčilo život aj slovenským turistom," zdôraznil. Podľa premiéra každoročne sa zvyšuje počet turistov, ktorí prídu na Slovensko. Vďaka takýmto projektom sa Slovensko môže všade vo svete prezentovať ako krajina, ktorá chce byť férová voči turistom. "Chceme docieliť, aby mali turisti čo najjednoduchší prístup nielen do krajiny, ale aj k slovenským službám a vráteniu svojich peňazí. Chceme tým podporiť aj biznis v regiónoch, všetkých obchodníkov. Čím viac sa totiž bude zvyšovať návštevnosť Slovenska, aj práve vďaka podobným opatreniam, tým viac nákupov a tržieb to prinesie pre našich obchodníkov," dodal premiér. Podľa podpredsedu vlády a ministra financií SR Petra Kažimíra spustením aplikácie sa zníži administratívna záťaž. Vďaka aplikácii bude žiadanie o vrátenie DPH pre turistov jednoduchšie. Je presvedčený, že touto aplikáciou Slovensko podporí biznis a turistický ruch, a tým podporí aj podnikateľov. V konečnom dôsledku sa nám teda tento férový prístup vráti. Na Slovensku bolo za rok 2017 turistom vrátených 2,8 milióna eur prostredníctvom 1291 obchodníkov, platcov DPH, u ktorých si turisti uplatnili vrátenie DPH. Finančná správa predpokladá, že výška vyplatenej sumy sa po spustení aplikácie zvýši. Spustenie aplikácie Refundit predstavuje ďalší krok v digitalizácii Slovenska a finančnej správy a zvýšenie efektivity procesov finančnej správy. S uvedením aplikácie do praxe sa počíta začiatkom prvého kvartálu 2019.


Pakistanská armáda zabila šiestich militantov, zomreli aj dvaja vojaci

Armáda spustila akciu na základe informácií, že do oblasti vstúpili militanti z Afganistanu prezlečení za členov kmeňa.

DERA ISMAIL KHAN. Pakistanská armáda zabila v sobotu počas operácie v Južnom Vazíristane šesť militantov. Počas stretu neďaleko afganskej hranice zahynuli aj dvaja vojaci. Armáda spustila akciu na základe informácií, že do oblasti vstúpili militanti z Afganistanu prezlečení za členov kmeňa, ktorých tam presídlili. Kmene odtiaľ vysídlili v súvislosti s vojenskou operáciou v roku 2009 a v súčasnosti ich repatriujú. Armáda militantom zabavila zbrane a komunikačné zariadenia. Pakistanský Taliban vo vyhlásení tvrdí, že jeho členovia zaútočili na vojakov v Južnom Vazíristane.


Chorvátska polícia pomohla ilegálnej migrantke porodiť v lese

ZÁHREB. Tehotná Iračanka porodila dievčatko v lese neďaleko stredochorvátskeho mesta Glina, približne 70 kilometrov južne od metropoly Záhreb, keď s manželom ilegálne vstúpili na územie Chorvátska. V stredu o tom informovala miestna polícia, ktorú citovala chorvátska tlačová agentúra HINA. Polícia narazila na dvojicu v lese pri Gline v utorok popoludní. Žena bola v pokročilom štádiu tehotenstva a začala rodiť, takže policajti zavolali sanitku. Pomohli žene porodiť priamo na mieste, potom dorazila sanitka a neskôr ju previezla aj s dcérou do Všeobecnej nemocnice v meste Sisak. Vyšetrovaním sa zistilo, že manželia pochádzajú z Iraku a hranice prekročili ilegálne. Muž vyjadril zámer oficiálne požiadať o azyl, a tak ho previezli do záchytného centra pre uchádzačov o azyl v Záhrebe. Žena a novorodeniatko sú stále v nemocnici, uviedla polícia Sisacko-moslavinskej župy.


V Pamplone sa začali oslavy sviatku svätého Fermína

PAMPLONA. V meste Pamplona na severe Španielska sa v sobotu začali oslavy sviatku svätého Fermína, ktorý sprevádzajú tradičné behy s býkmi. Sviatok odštartovalo obvyklé vystrelenie svetlice známej ako Chupinazo z balkóna miestnej radnice. Prvý beh sa uskutoční v nedeľu ráno a nasledovať bude sedem ďalších. Odvážlivci si počas nich zmerajú svoju rýchlosť so zvieratami na trase dlhej 850 metrov. Behy sa často neobídu bez zranení.Festival kontroverznej španielskej kratochvíle San Fermín, ktorý spopularizoval Ernest Hemingway vo svojom románe Fiesta, každoročne priláka asi milión zvedavcov.


Líbyjské milície varovali Turecko pred zasahovaním v krajine

Líbyjská národná armáda odkázala Turecku, že jeho lietadlá sú nepriateľskými cieľmi.

BENGHÁZÍ. Líbyjská národná armáda (LNA), ktorej velí Chalífa Haftar, odsúdila zásahy Turecka do záležitostí Líbye a všetky turecké lode a lietadlá označila za nepriateľské ciele. Zároveň zakázala všetky komerčné lety medzi oboma krajinami, informovala v sobotu agentúra DPA. Podľa nej hovorca LNA Ahmad Musmárí na piatkovej tlačovej konferencii uviedol, že Turecko podporuje vládu národnej jednoty v Tripolise a vyslalo do Líbye svojich vojakov. Okrem toho operuje vo vzdušnom priestore Líbye so svojimi prieskumnými lietadlami. "Všetky lode a turecké lietadlá sú odteraz nepriateľskými cieľmi," zdôraznil Musmárí. "Všetky tieto kroky sú kvôli nehanebnému zasahovaniu (tureckého prezidenta Recepa Tayyipa) Erdogana do líbyjských záležitostí - a tieto činy by sa mali zastaviť," dodal Musmárí. Líbya sa zmieta v chaose od pádu dlhoročného vodcu Muammara Kaddáfího v roku 2011. Proti medzinárodne uznanej líbyjskej vláde národnej jednoty, ktorú vedie Fájiz Sarrádž, bojuje veliteľ Líbyjskej národnej armády (LNA) Chalífa Haftar, ktorý má pod kontrolou rozsiahle časti na východe a juhu krajiny a začiatkom apríla nariadil ofenzívu na hlavné mesto Tripolis. Táto nová eskalácia konfliktu vyvolala obavy, že mierový proces podporovaný OSN by mohol úplne zlyhať. Obe strany doteraz odmietli rokovať o prímerí. Vláda národnej jednoty požaduje, aby sa Haftarove sily vrátili na svoje predchádzajúce pozície. Sarrádž tvrdí, že Haftar sa snaží podkopať demokratický proces a znovu nastoliť predchádzajúci totalitný režim. Haftar sa bráni, že bojuje s "teroristami" a odmieta ustúpiť. Od 4. apríla prišlo pri bojoch v Líbyi podľa Svetovej zdravotníckej organizácie (WHO) o život 653 ľudí vrátane 41 civilistov a viac ako 3500 utrpelo zranenia. Boje vyhnali z ich domovov viac ako 94.000 civilistov.


Minimálna suma gastrolístkov sa zrejme zvýši až o mesiac neskôr

Dôvodom mesačného posunu je stav legislatívneho procesu.

BRATISLAVA. Minimálna hodnota stravných lístkov sa v tomto roku zvýši zrejme až od 1. júla. Vlani pritom najnižšia suma gastrolístkov stúpla už od 1. júna. To je minimálna suma stravných lístkov pre zamestnancov, ktorá má platiť od júla. Dôvodom mesačného posunu oproti minulému roku má byť aktuálny stav legislatívneho procesu pri návrhu opatrenia o sumách stravného. "Keďže sa 13. mája skončilo medzirezortné pripomienkové konanie a vzhľadom na prerokovanie v Stálej pracovnej komisii Legislatívnej rady vlády Slovenskej republiky a zároveň aj uverejnenie v Zbierke zákonov SR (lehota je 30 dní) predpokladaná účinnosť opatrenia Ministerstva práce, sociálnych vecí a rodiny o sumách stravného je 1. júl," uviedla Daniela Rodinová z tlačového odboru rezortu práce a sociálnych vecí. Minimálna suma stravných lístkov pre státisíce zamestnancov má ísť nahor z 3,60 eura na 3,83 eura. Dôvodom je navrhovaný nárast súm príspevkov na stravné pre zamestnancov, ktorí sú na pracovnej ceste v rámci Slovenska. Suma stravného v prípade pracovnej cesty v dĺžke 5 až 12 hodín má stúpnuť zo súčasných 4,80 eura na 5,10 eura za každý deň, stravné pri pracovnej ceste trvajúcej od 12 do 18 hodín sa má zvýšiť zo 7,10 eura na 7,60 eura a pri pracovnej ceste presahujúcej 18 hodín má ísť o nárast zo súčasných 10,90 eura na 11,60 eura. Ministerstvo práce a sociálnych vecí odhaduje, že nárast minimálnej hodnoty gastrolístkov sa môže vzťahovať na zhruba 724 tisíc zamestnancov. Podľa výberovej vzorky, v ktorej sa nachádzalo 780 tisíc zamestnancov, dostávalo stravovacie poukážky v hodnote nižšej ako 3,83 eura približne 259 tisíc zamestnancov, čo je 33,2 percenta z počtu vo výberovej vzorke. Za minulý rok pritom bolo na Slovensku 2,18 mil. zamestnancov. "Za predpokladu, že z celkového počtu zamestnancov stravovacie poukážky poberá 33,2 percenta zamestnancov v hodnote nižšej ako 3,93 eura, zvýšenie minimálnej hodnoty stravovacích poukážok môže mať pozitívny vplyv na približne 724 tisíc zamestnancov," uviedlo ministerstvo. Sumy stravného pri tuzemských pracovných cestách sa naposledy menili k 1. júnu minulého roka. "V zmysle mechanizmu zvyšovania súm stravného, ktorý je ustanovený v zákone o cestovných náhradách, bola splnená podmienka na ich zvýšenie," uviedlo ministerstvo. Vo februári tohto roka totiž mesačný kumulovaný index cien jedál a nealkoholických nápojov v reštauračnom stravovaní na Slovensku oproti januáru minulého roka dosiahol 105,8 percenta, čo je zvýšenie o 5,8 percentuálneho bodu.


Úrad pre verejné obstarávanie pozastavil tender na obrnené vozidlá

O kontrolu tendra požiadalo ministerstvo obrany.

BRATISLAVA. Úrad pre verejné obstarávanie (ÚVO) vydal v konaní o obstarávaní viacúčelových taktických vozidiel 4x4 pre Ozbrojené sily SR predbežné opatrenie a tender ministerstva obrany pozastavil. Tvrdí to vo vyhlásení tieňový minister obrany za opozičné hnutie OĽaNO Jaroslav Naď. „Oceňujem rozhodnutie Úradu pre verejné obstarávanie o predbežnom opatrení. Pozastavilo tým tento tender, ktorý je z nášho pohľadu od začiatku netransparentný, neférový a šitý na mieru pre jediný typ vozidla. Veríme, že ÚVO tento ďalší podozrivý tender z dielne nominantov SNS dôkladne prešetrí a záverom bude jeho definitívne zrušenie," uviedol Naď. Ten nedávno na tlačovej konferencii upozornil, že súťažné podmienky, ktoré vydalo Ministerstvo obrany SR pre medzinárodnú súťaž na obstarávanie vozidiel 4x4, sú "šité na mieru" pre jediného uchádzača. Iba jediné vozidlo totiž podľa neho spĺňalo stanovené operačné požiadavky Ozbrojených síl SR, pričom tieto podmienky nespĺňali ani špičkové vozidlá zavedené v desiatkach krajín, ktoré sú preverené v bojových operáciách. Hovorkyňa Úradu pre verejné obstarávanie Janka Zvončeková pre agentúru SITA uviedla, že ÚVO túto zákazku kontroluje. Úrad zároveň vydal predbežné opatrenie, čo znamená, že ministerstvo obrany nesmie robiť žiadne úkony, okrem zrušenia súťaže, až do právoplatného ukončenia kontroly. Podľa hovorkyne rezortu obrany Danky Capákovej ide v tomto prípade o štandardný postup, ktorý vyplynul z kontroly, o ktorú v záujme zabezpečenia maximálnej transparentnosti a vyvrátenia akýchkoľvek pochybností pri procese obstarávania vozidiel 4x4 požiadalo samotné Ministerstvo obrany SR. "Uvedené rozhodnutie ÚVO o začatí kontroly k prvému júlu berieme na vedomie a samozrejme akceptujeme skutočnosť, že počas kontroly neplynú lehoty, čo je pochopiteľné. Ako sme už uviedli, kontrolou, o ktorú sme sami požiadali, sa chceme dištancovať od politicky motivovaných, neopodstatnených tvrdení a útokov, ktoré smerujú k podozreniu, že podmienky medzinárodného tendra spĺňa iba jediný uchádzač," uviedla v reakcii Capáková. Rezort obrany ešte v júni oznámil, že dal preveriť vlastný tender na transportéry 4x4. "Ministerstvo obrany SR v záujme maximálnej transparentnosti a vyvrátenia akýchkoľvek pochybností dnes podalo v zmysle zákona podnet na Úrad pre verejné obstarávanie, aby preskúmal medzinárodný tender – užšiu súťaž pre obstaranie vozidiel 4x4. Aj týmto spôsobom sa chce dištancovať od politicky motivovaných, neopodstatnených tvrdení a útokov, ktoré smerujú k podozreniu, že podmienky spĺňa iba jediný uchádzač," uviedla vtedy Capáková. Rezort obrany pre podanie podnetu na ÚVO predĺžil aj termín na predkladanie ponúk. Ministerstvo obrany SR plánuje nakúpiť viac ako 400 kusov vozidiel 4x4 v základnej platforme za 321 miliónov eur bez DPH. S víťazom súťaže ministerstvo uzatvorí rámcovú zmluvu na najbližších desať rokov.


Tlak na Rusko je účinnejší ako mierové misie, tvrdí ukrajinský minister

KYJEV. Ukrajina nebude vo svojej ústave robiť zmeny, pokiaľ ide o štatút Donbasu. Uviedol to minister zahraničných vecí Vadym Prystajko. Dodal, že základom legislatívnej reformy v krajine je decentralizácia. V odpovedi na otázku, či sa plánujú zmeny a dodatky do ukrajinskej ústavy týkajúce sa osobitného štatútu Donbasu, Prystajko vyhlásil, že do ústavy "sa nebudú zavádzať žiadne osobitné a neosobitné štatúty." Na tlačovej konferencii v rámci 16. výročného zasadnutia strategického fóra YES (Yalta European Strategy) Prystajko v sobotu informoval, že Ukrajina ponúka "strane, ktorá je teraz za demilitarizovanou zónou, aby pochopila, že šancou na jej rozvoj je decentralizácia." Poukázal na to, že regióny Donbasu - ako aj oblasti na ostatnom území Ukrajiny - sa v rámci decentralizácie môžu spájať a získavať tak nové príležitosti, najmä finančné. Dodal, že "toto je maximum, čo navrhneme" a vylúčil zmeny v ústave v tomto kontexte. V samozvanej Doneckej ľudovej republike, vyhlásenej proruskými separatistami na východe Ukrajiny, takúto Kyjevom navrhovanú podobu decentralizácie označujú za neprijateľnú. Šéf ukrajinskej diplomacie tiež podľa agentúry Ukrinform poznamenal, že vedenie krajiny neuvažuje o možnosti poskytnúť účastníkom konfliktu na východe krajiny úplnú amnestiu. Uviedol tiež, že usporiadanie volieb na celom území Ukrajiny je možné až po stiahnutí "ruských vojsk z okupovaného Donbasu" a po vytvorení ďalších podmienok potrebných na slobodné vyjadrenie vôle občanov. Za ideálnu označil situáciu, keď "sa voľby konajú súčasne na celom území nášho štátu v súlade s ukrajinskými právnymi predpismi." Pripomenul, že v Donbase sa už dvakrát konali "falošné voľby", ktoré Ukrajina ani iné štáty sveta neuznali. Prystajko vo svojom prejave vyjadril pochybnosti o efektívnosti mierových misií pri riešení konfliktov vo svete. Pripomenul tiež, že pri diskusii o mierotvornej misii v Donbase treba myslieť na to, že nebola zahrnutá do minských dohôd a nie je ani predmetom rokovaní v normandskom formáte. Ukrajinský minister apeloval, že medzinárodné spoločenstvo musí splniť svoj sľub a vyvinúť tlak na Rusko, aby prestalo podporovať vojenský konflikt v Donbase. Vyslovil názor, že vyvíjanie tlaku na Rusko je účinnejšie ako mierotvorné misie.


Juncker bude diskutovať s mladými youtubermi z Únie

Šéfa Európskej komisie inšpiroval bývalý americký prezident Obama.

BRUSEL. Traja európski mladí youtuberi dostali príležitosť položiť niekoľko otázok predsedovi Európskej komisie (EK) Jeanovi-Claudovi Junckerovi, ktorý v stredu prednesie každoročný prejav o stave Únie. Diskusia s youtubermi venovaná problematike EÚ prebehne deň po Junckerovom prejave, teda vo štvrtok. Širšia verejnosť ju bude môcť naživo sledovať od 14.00 h na televíznom kanáli Euronews a na serveri YouTube, informovala tlačová agentúra Belga. Šancu na kladenie otázok šéfovi eurokomisie tento rok dostali youtuber Abdel en Vrai z Belgicka a nemecká videoblogerka Diana zur Löwen. Českú republiku bude zastupovať youtuber, ktorý si hovorí Kovy. Belgičan s humorom reaguje na aktuálne dianie vo svete, Nemka sa viac zameriava na módu a krásu a Kovy sa venuje hudobným paródiám. Všetci traja majú na YouTube viac ako 1,3 milióna odberateľov. Belga upozornila, že Juncker sa po prednesení správy o stave Únie už po druhýkrát zapojí do "live" slovných súbojov s youtubermi. V tomto smere ho inšpiroval bývalý prezident USA Barack Obama, ktorý po výročných prejavoch v Kongrese mával podobné videostretnutia s mladými ľuďmi. Počas vlaňajšej debaty francúzska blogerka Laetitia Birbesová dávala Junckerovi aj nepríjemné otázky týkajúce sa jeho dlhoročného pôsobenia na poste premiéra a ministra financií Luxemburska, ktoré nadnárodné firmy využívali ako daňový raj. S otázkami na predsedu EK sa do štvrtku môžu obrátiť všetci občania členských krajín EÚ, a to prostredníctvom twitterového účtu #AskJuncker.


Jakubech prestúpi za takmer milión eur. Trnava sa dohodla s Lille

Slovenský brankár absolvuje lekársku prehliadku.

TRNAVA. Brankára slovenskej futbalovej reprezentácie do 21 rokov a fortunaligového FC Spartak Trnava Adama Jakubecha delí od prestupu do francúzskeho OSC Lille úspešné absolvovanie lekárskej prehliadky. Informuje o tom Spartak TV. "Treba povedať, že v tejto chvíli je situácia taká, že kluby medzi sebou sú v podstate dohodnuté," povedal PR a event manažér Spartaka Marek Ondrejka pre spomenutý zdroj, ktorý doplnil, že Jakubech sa zdravotným testom podrobí v Paríži a ak bude všetko v poriadku, mal by s vedením Lille podpísať päťročný kontrakt. Portál footmercato.net odhadol výšku odstupného na takmer milión eur bez bonusov a informoval, že veľké úsilie v súvislosti so zrealizovaním transferu vyvinuli argentínsky nový tréner Lille Marcelo Bielsa a športový riaditeľ LOSC Luís Campos. Dvadsaťročný brankár v sobotu čistým kontom pomohol Trnave k domácemu víťazstvu 1:0 nad MFK Zemplín Michalovce v úvodnom kole Fortuna ligy 2017/2018. Myslím si, že keď niekto dostane takúto ponuku, nič iné ako áno sa nedá povedať. Je to pre mňa niečo úžasné; som rád, že si ma vyhliadli a majú o mňa záujem. "Myslím si, že keď niekto dostane takúto ponuku, nič iné ako áno sa nedá povedať. Je to pre mňa niečo úžasné; som rád, že si ma vyhliadli a majú o mňa záujem," povedal prešovský rodák pre Spartak TV. Jakubech prišiel do tímu v januári 2015 z 1. FC Tatran Prešov. "Na Spartak mám iba príjemné spomienky, dostal som tu šancu. Nemôžem povedať ani pol krivého slova. So Spartakom sa mi podarilo získať zážitky a skúsenosti v lige aj Európskej lige, bez neho by som sa do toho Francúzska nedostal," doplnil talentovaný brankár. Adam Jakubech nechýbal na júnových ME 21 v Poľsku, vedno s Marekom Rodákom kryl chrbát Adriánovi Chovanovi. Počas vlaňajšieho leta sa v súvislosti s Jakubechom skloňoval záujem londýnskeho FC Arsenal, Atalanty Bergamo, Udinese Calcio aj Legie Varšava. V OSC Lille pôsobil v rokoch 2008 - 2010 dlhoročný slovenský reprezentant, útočník Róbert Vittek.


Rozdrobenosť vlastníctva pôdy je pre poľnohospodárov veľkou prekážkou

Pozemkový fond uviedol, že súčasný stav vyhovuje len špekulantom.

BRATISLAVA. Veľká rozdrobenosť pôdy je hlavným nepriateľom slovenských poľnohospodárov. Rovnako je ňou sťažená činnosť Slovenského pozemkového fondu, najmä v oblasti prenájmu a pri uspokojovaní reštitučných nárokov. Uviedla to v Bratislave generálna riaditeľka Slovenského pozemkového fondu Adriana Šklíbová na konferencii "Ako zjednotiť slovenskú pôdu". "Je to náš problém, ktorý verím, že chceme a viem, že musíme riešiť - spoločne. Uvedomujem si, že aktuálny stav môže vyhovovať tým, ktorí rozdrobenosť pôdy a neprehľadnosť v užívacích vzťahoch využívajú. Naopak, súčasný stav nevyhovuje tým, ktorí chcú na pôde skutočne hospodáriť a vytvárať pridanú hodnotu. A za tých sa vždy postavím," povedala. Pozemkové úpravy tento problém podľa nej riešia, sceľujú pôdu a zabezpečujú sprístupnenie pozemkov. "Ak viete pozemok po pozemkovej úprave samostatne využívať, automaticky zvýšite jeho trhovú hodnotu," poznamenala Šklíbová. Podčiarkla, že v konečnom dôsledku pozemkové úpravy dávajú nový začiatok vzťahom medzi prenajímateľom a nájomcom. Dňom nadobudnutia právoplatnosti rozhodnutia o schválení vykonania projektu pozemkových úprav alebo neskorším dňom uvedeným v tomto rozhodnutí zanikajú totiž nájomné vzťahy k pôvodným nehnuteľnostiam. V mnohých prípadoch sa tak vyriešia dlhoročne nevýhodne uzatvorené užívateľské vzťahy. Pozemkové úpravy podľa Šklíbovej vytvoria príležitosti zaviesť nové komunikačné, ekologické, protierózne a vodohospodárske opatrenia. "Našu krajinu budeme vedieť lepšie chrániť a mestám či obciam otvoria možnosti pri budovaní turistických a cyklistických trás. Možno to nie je pre verejnosť viditeľné, ale na tom, ako toto docieliť, na fonde už dlhodobo pracujeme," zdôraznila. "Jedna z najpodstatnejších zmien, ktoré boli uskutočnené za posledné obdobie, bolo rozhodnutie začať sa aktívne podieľať na tvorbe legislatívy, ktorá sa dotýka nielen fungovania Slovenského pozemkového fondu, ale aj celého agrosektora. Slovenský pozemkový fond inicioval a sám sa podieľal na príprave novely zákona, vďaka ktorej budú môcť o pozemkové úpravy požiadať aj správcovia pôdy. To doteraz nebolo možné, čo spôsobovalo zbytočné komplikácie," informovala. Fond ako žiadateľ bude podľa nej pozemkové úpravy sám financovať, ale bude tiež dohliadať na dodržanie všetkých fáz pozemkových úprav a krajinotvorbu. "K tomu však potrebujeme aj Vás, aktívnych farmárov. Ja aj moji kolegovia zo Slovenského pozemkového fondu budeme pozemkové úpravy a ich dôležitosť vysvetľovať a snažiť sa byť pri realizácií nápomocní," dodala generálna riaditeľka Slovenského pozemkového fondu. Rozdrobenosť vlastníctva pôdy predstavuje na Slovensku veľký problém. Tridsať rokov od tzv. Nežnej revolúcie a 26 rokov od vzniku SR sa však rozdrobenosťou pôdy nikto reálne a významnejšie nezaoberal. Uviedol to predseda Slovenskej poľnohospodárskej a potravinárskej komory Emil Macho na konferencii "Ako zjednotiť slovenskú pôdu". Návrh štátneho rozpočtu na rok 2020 podľa neho ukáže, ako politici vážne berú pozemkové úpravy. "Bolo tu veľa návrhov, upozorňovali sme na tento problém, ale končilo to stále pri peniazoch. Jediným, čo problém rozdrobenosti vyrieši, sú komplexné pozemkové úpravy, ktoré hovoria o komasácii - sceľovaní pôdy a o tom, ako bude vyzerať krajina. Treba na to, podľa môjho názoru a podľa koncepcie, ktorú vláda prijala, 30 miliónov eur zo štátneho rozpočtu plus nejakú eurofondové peniaze. Je to podľa nášho názoru možné najskôr urobiť vo všetkých katastroch na Slovensku za 30 rokov. Táto téma tu bude teda ešte silno rezonovať, bude v tom aj veľa emócií," priblížil. Prvým lakmusovým (skúšobným) papierikom pre politikov, ako vážne to s pozemkovými úpravcami myslia, bude podľa Macha návrh štátneho rozpočtu pre budúci rok. "Vyhlásenia politikov boli veľmi ambiciózne, to my vítame, ale uvidíme, či v návrhu štátneho rozpočtu bude určených 30 miliónov eur na komplexné pozemkové úpravy pre budúci rok," dodal predseda Slovenskej poľnohospodárskej a potravinárskej komory.


Godla si konečne našiel klub. Zahrá si s Jágrom či Réwayom

Slovenský brankár bude chytať za Kladno.

BRATISLAVA. Slovenský hokejový brankár Denis Godla sa dočkal novej zmluvy, kontrakt na rok podpísal s nováčikom českej extraligy Kladnom. Informuje o tom oficiálny web miestneho klubu. Dvadsaťštyriročný slovenský gólman strávil predchádzajúce štyri sezóny vo Fínsku. " Príchodom Denisa sme sa chceli zvýšiť konkurenciu v našom bránkovisku," prezradil tréner Kladna David Čemák. V novom pôsobisku po boku legendárneho Jaromíra Jágra či Martina Réwaya by mohol nastúpiť na súťažný zápas už v piatok v súboji na ľade Zlína. "Bude záležať len na ňom, ako sa bude cíti pripravený. Nie je vylúčené, že zasiahne už do duelu v Zlíne, ale o tom sa ešte budeme počas týždňa baviť. S tímom ďalej trénuje aj Alexander Salák," pokračoval na klubovom webe Čemák. Denis Godla strávil predchádzajúce tri sezóny vo fínskom tíme KalPa Kuopio, rok predtým strávil v nižšej súťaži Mestis. "Čakal som na ponuky zo zahraničia. Neriešil som, či to bude Fínsko, Švédsko alebo Česko. Veľmi ma teší, že som sa dohodol s Kladnom. Rokovania boli rýchle, trvali len dva dni," poznamenal Denis Godla. Slovenský gólman sa cíti pripravený. "Je mi fajn a zápasový štart je na dobrej ceste. Mám kondiíciu aj natrénované. Keď mi tréneri povedia, aby som chytal už koncom týždňa, budem na to pripravený," ozrejmil Godla. Ten s hokejom začínal v rodnom Kežmarku, na svojom konte má bronz z juniorských majstrovstiev sveta 2015 na v máji 2019 si na domácich seniorských MS pripísal dva víťazné štarty - prit Britom a Dánom.


V madridskom byte našli mumifikované telo ženy, ležala tam roky

MADRID. V madridskom byte objavili mŕtvu ženu, ktorá tam zrejme ležala 15 rokov. Telo bolo už v mumifikovanom stave, informovala v piatok agentúra DPA. Mŕtvola sa našla vo štvrtok po tom, ako do bytu vnikli hasiči. Políciu na miesto privolala neter zosnulej. Podľa polície sa žena volala Isabel a zomrela zhruba pred 15 rokmi vo veku 78 rokov. Podľa miestnych médií išlo o vdovu, ktorá žila sama a nemala žiadne deti. Susedia dôchodkyňu naposledy videli nažive v septembri 2004. Neskôr opakovane upozorňovali na zápach šíriaci sa zo ženinho bytu, polícia však na ich sťažnosti údajne nereagovala. U zosnulej bola nariadená súdna pitva, ktorej predbežné výsledky vylúčili cudzie zavinenie, polícia preto vo veci nezačala vyšetrovanie.


Dvaja členovia ruskej hraničnej stráže sa stratili a objavili sa na Ukrajine

Ukrajinský súd poslal dvoch mužov do väzby.

MOSKVA. Ruská vnútroštátna bezpečnostná služba v piatok oznámila, že dvaja príslušníci ruskej pohraničnej stráže sa stratili a vynorili sa na Ukrajine, kde ich zatkli. Útvar pohraničnej stráže Federálnej bezpečnostnej služby (FSB) na Kryme uviedol, že prípad sa stal v piatok skoro ráno práve na Kryme počas výkonu práce. FSB podľa svojich slov očakáva, že Ukrajina oboch mužov urýchlene vráti do Ruska. Ukrajinský súd poslal oboch mužov do väzby na 15 dní, kde budú prinajmenšom do oficiálneho vyšetrovania. Rusko a Ukrajina sa znepriatelili, pretože Moskva v roku 2014 anektovala ukrajinský Krymský polostrov a takisto podporuje proruských povstalcov na východe Ukrajiny. Boje v Donbase si od apríla 2014 vyžiadali už viac ako 10.000 ľudských životov.


V Štokholme sa stretlo vyše dvesto podporovateľov neonacistov

Ľudia prišli podporiť politickú stranu Severské hnutie odporu.

ŠTOKHOLM. Viac ako 200 podporovateľov neonacistického Severského hnutia odporu sa zišlo v hlavnom meste Švédska, kde kričali rôzne heslá a mávali svojimi zástavami. Šesťhodinové zhromaždenie odobrila švédska polícia, ktorá vyslala na miesto konania akcie hliadky. Po niekoľkých hodinách sa však dav rozišiel a pochod zrušili. Polícia predtým upozornila na možné nepokoje, ktoré sa však napokon nekonali. Politická strana zastáva názory proti Európskej Únii, homosexuálom či utečencom. Stretnutie zorganizovala pred voľbami, ktoré sa budú konať 9. septembra. Švédsky denník Local v tejto súvislosti upozornil, že prvýkrát vo svojej 21-ročnej histórii NMR ide do volieb s kandidačnou listinou, na ktorej je 24 mien. Hnutiu sa však zrejme nepodarí získať štyri percentá hlasov nutné pre vstup do parlamentu. Švédsky premiér Stefan Löfven na svojej stránke na sociálnej sieti Facebook napísal, že chce dosiahnuť zákaz neonacistických organizácií vo Švédsku. "Demokracia má vždy právo chrániť samú seba pred silami, ktoré sa chcú uchýliť k násiliu, aby ju zničili," uviedol. NMR, ktoré hlása aj nadradenosť bielej rasy, vzniklo už v 90. rokoch 20. storočia vo Švédsku, ale rozšírilo sa aj do iných škandinávskych krajín - Nórska, Fínska i Dánska. Dlho šlo o marginálne hnutie, ale v posledných rokoch mu pribúdajú noví členovia. V Štokholme sa v sobotu uskutočnilo približne dvanásť zrazov. Medzi nimi boli aj zástancovia práv zvierat, ktorých sa stretlo približne 500.


SAV potrebuje vedcov pre centrum excelentnosti, ide hľadať aj v zahraničí

BRATISLAVA. Slovenská akadémia vied (SAV) bude pre svoje nové centrum excelentnosti pre využitie pokročilých materiálov potrebovať nových vedcov. Tých nebude podľa predsedu SAV Pavla Šajgalíka hľadať len na Slovensku, ale aj v zahraničí. Prilákať by ich mali aj lukratívnejšie platové podmienky. "Určite budeme potrebovať ďalších vedcov. Máme predstavu, že by sme otvorili toto pracovisko a obsadzovali tie najvyššie posty štandardným medzinárodným konkurzom. Nerobili by sme to iba na domácej pôde z prísne domácich zdrojov, ale chceme to otvoriť," uviedol pre TASR Šajgalík. Podľa jeho slov sa SAV často vyčíta, že je veľmi málo internacionalizovaná a je sústredená iba na domáce pracovné kapacity. "My si to uvedomujeme, len je veľmi náročné internacionalizovať, keď vedecký pracovník má 850 eur. Tu by sme vytvorili pozície, ktoré by boli predsa len troška lukratívnejšie," dodal Šajgalík. Projekt CEMEA - vybudovanie spoločného centra excelentnosti pre využitie pokročilých materiálov - prešiel hodnotiacim sitom v schéme Teaming, ktorú zastrešuje Európska komisia. Z viac ako 150 európskych projektov vybrali ho experti do prvej 13-tky. SAV na vybudovanie tohto centra získala 30 miliónov eur. Na Slovensku tak bude pokračovať výskum v oblasti pokročilých materiálov, ktoré sa neskôr využijú v biomedicíne, biotechnológiách či udržateľnej energetike. Akadémia pracuje na projekte spolu s Výskumným technickým centrom VTT vo Fínsku a Univerzitou Helsinky. SAV bude na tomto projekte úzko spolupracovať aj s priemyslom, čo by malo podľa predsedu SAV naštartovať novú éru na Slovensku. "Často sa totiž dostávame do pozície, že máme vyspelý priemysel, a ten iba zamestnáva šikovných ľudí. Chceli by sme sa posunúť o jeden vážny krok ďalej, aby sa poznatky, ktoré vznikajú na Slovensku, dali pretaviť do zmysluplných pridaných hodnôt v priemysle," dodal Šajgalík.


Ibrahimovič je na súpiske United pre Ligu majstrov aj keď bude do januára zranený

Mourinho neočakáva, že by si Ibrahimovič zahral v skupinovej časti.

MANCHESTER. Tréner futbalistov Manchestru United José Mourinho zaradí Zlatana Ibrahimoviča na súpisku pre Ligu Majstrov. Tridsaťštyriročný útočník si vybojoval miesto v dvadsaťpäťčlennom výbere portugalského kouča napriek tomu, že sa vráti do súťažného kolotoča až v januári. Mourinho neočakáva, že by si Ibrahimovič zahral v skupinovej časti, ale môže byť pre tím dôležitý v období sezóny na prelome kalendárnych rokov. "Myslím si, že v druhej časti ročníka bude náš 'žolík'. Mal by sa vrátiť v januári, alebo možno už po Vianociach. Ale najlepšie bude nechať ho robiť krôčik po krôčiku a nech sa vráti vtedy, keď bude naozaj pripravený," vyjadril sa Mourinho. Švédsky zakončovateľ vo štvrtok podpísal s Manchestrom United nový kontrakt na jednu sezónu. Pôvodne s ním po vypršaní predošlej ročnej zmluvy koncom júna už Manchester United nerátal, nakoniec však obe strany našli spoločnú reč.


Na Slovensku stúpa z roka na rok spotreba elektriny

V minulom roku sa na Slovensku vyrobilo viac ako 27 terawatthodín elektriny.

BRATISLAVA. Slováci by mali z roka na rok spotrebovať viac elektriny. Kým v minulom roku sa na Slovensku spotrebovalo 30,9 terawatthodín, v tomto roku by to malo byť už niečo vyše 32 terawatthodín, v budúcom roku vyše 33 terawatthodín. Ako vyplýva z údajov zverejnených Ministerstvom hospodárstva SR (MH), o päť rokov by mali slovenskí odberatelia spotrebovať 34,4 terawatthodín elektriny. „Pri predpokladanom 1,23 percentom priemernom medziročnom raste dosiahne v roku 2030 spotreba elektriny na Slovensku 36,4 terawatthodín,“ uviedlo ministerstvo.Spotreba elektriny by mala rásť aj napriek viacerým úsporným opatreniam zo strany domácností či firiem. Možno za tým hľadať hospodársky rast, s ktorým sa stále na Slovensku počíta. Odborníci taktiež očakávajú nárast elektromobility a nových typov spotreby.Postupne by malo Slovensko byť pri výrobe elektriny sebestačné. Už o dva roky by mali slovenské energetické zdroje vyrobiť takmer 35 terawatthodín elektriny, pričom spotreba by mala dosiahnuť 33,6 terawatthodín. „Po období rokov 2007 až 2018, kedy mala elektrická sústava importný charakter sa nepredpokladá v roku 2019 výrazná zmena. Výraznejší pokles importného salda nastane už po uvedení tretieho bloku Atómovej elektrárne Mochovce do prevádzky,“ konštatovalo ministerstvo s tým, že zo Slovenska sa definitívne stane exportér elektriny až po uvedení štvrtého mochovského bloku do prevádzky. Ministerstvo predpokladá, že to bude v roku 2021. V minulom roku sa na Slovensku vyrobilo viac ako 27 terawatthodín elektriny, spotrebovalo sa takmer 31 terawatthodín. Do našej krajiny sa teda museli doviesť necelé štyri terawatthodiny elektriny. Na výrobe elektriny sa najviac podieľali jadrové elektrárne, ktoré dosiahli takmer 55-percentný podiel na celkovej výrobe. Vyrobili teda necelých 15 terawatthodín elektriny. Nasledovali fosílne elektrárne s 22-percentým podielom (výroba 5,9 terawatthodín) a vodné elektrárne s vyše 14-percentným podielom (výroba 4 terawatthodín). Obnoviteľné zdroje energie okrem slnečných elektrární mali vlani podiel necelých 7 % (výroba 1,8 terawatthodiny), pričom samotné slnečné elektrárne vyše 2-percentný podiel (výroba 0,6 terawatthodiny elektriny). Inštalovaný výkon všetkých elektrární vyrábajúcich elektrinu na Slovensku dosiahol vlani viac ako 7 700 megawattov. Najsilnejšie boli vodné elektrárne s výkonom vyšším ako 2 500 megawattov. Za nimi boli fosílne elektrárne s inštalovaným výkonom viac ako 2 300 megawattov a jadrové elektrárne s výkonom 1 940 megawattov. Slnečné elektrárne mali výkon 530 megawattov a ostatné obnoviteľné zdroje 344 megawattov.


Rakúsky vicekancelár chce pozvať Fidesz do frakcie Európy národov a slobôd

Strache bude rokovať s Viktorom Orbánom.

BUDAPEŠŤ. Na účasť v spoločnej bruselskej "vlasteneckej frakcii slobody" vyzve maďarskú vládnu stranu Fidesz v pondelok v Budapešti rakúsky vicekancelár a predseda pravicovo-populistickej Slobodnej strany Rakúska (FPÖ) Heinz-Christian Strache, ktorého na návštevu Budapešti pozval minister riadiaci úrad vlády Gergely Gulyás. So Strachem bude rokovať aj premiér Viktor Orbán, informovala v pondelok internetová stránka komerčnej televízie ATV. Fidesz do spoločnej frakcie v Európskom parlamente (EP) pozval už minulý štvrtok taliansky vicepremiér a predseda pravicovo-populistickej strany Liga Severu Matteo Salvini, ktorého Orbán označil za najdôležitejšieho človeka z hľadiska zastavenia migrácie a transformácie Európy, a v nedeľu Fideszu ponúkla spojenectvo v EP aj šéfka extrémne pravicovej francúzskej strany Národné združenie (RN) Marine Le Penová. Strache by Orbánovi ponúkol dokonca úlohu vodcu tejto frakcie, píše ATV. "Bude mi potešením pozvať predsedu maďarskej vlády Viktora Orbána a jeho stranu Fidesz do spolupráce v rámci spoločného bloku v EÚ," uviedol rakúsky vicekancelár na Facebooku. ATV pripomína, že Stracheho FPÖ je v EP členom euroskeptickej parlamentnej politickej frakcie Európa národov a slobôd (ENF), pričom Orbánov Fidesz patrí do Európskej ľudovej strany (EPP), rovnako, ako Rakúska ľudová strana (ÖVP) rakúskeho premiéra Sebastiana Kurza. Pritom však Fidesz má z dôvodu porušovania princípov právneho štátu a pre viaceré eurofóbne prejavy od 20. marca pozastavené členstvo v EPP. Predseda frakcie EPP a kandidát ľudovcov na post predsedu Európskej komisie Manfred Weber čoraz viac útočí na Fidesz a hrozí jeho vylúčením z EPP. Orbán ešte pred Salviniho návštevou vyhlásil, že EPP sa chystá na samovraždu a "utopí sa", ak sa chce opäť viazať k európskej ľavici, preto ľudovcov vyzval, aby hľadali radšej cestu spolupráce európskej pravice. Jeho návrh spoločne odmietli Kurz, nemecká kancelárka Angela Merkelová i Weber, zdôrazňuje ATV. Strache v nedeľu v rozhovore pre server Österreich chválil Orbána za pomoc pri zastavení masového ilegálneho prisťahovalectva v roku 2015. "Nechceme sa stať menšinou vo svojej vlasti," podčiarkol rakúsky vicekancelár.


Protestovalo sa opäť, no už v menšom. Ľudia žiadali predčasné voľby

V centre hlavného mesta žiadalo predčasné voľby asi štyritisíc ľudí. Organizátori piatkovej akcie sa tentoraz zmenili.

Agentúrnu správu sme nahradili autorským textom. BRATISLAVA. Už nielen výmena ministrov či ľudí na čele polície a prokuratúry, ale rovno predčasné voľby. Na piatkový protest na bratislavskom Námestí SNP prišlo aj dva mesiace po vražde novinára Jána Kuciaka a jeho snúbenice Martiny Kušnírovej asi štyritisíc ľudí. „Protestovať nestačí. Výsledkom sú len kozmetické zmeny. Jedinou skutočnou zmenou bude nový štát a predčasné voľby,“ prihováral sa protestujúcim Matej Hložník z iniciatívy Hnevám sa, ktorá akciu organizovala. Rovnaké naladenie bolo zreteľné aj medzi skandujúcimi. Okrem hesiel ako "Nové voľby" či "Dosť bolo Fica", ktoré dav pravidelne skandoval, sa na transparentoch objavovali heslá "Už toho máme dosť" alebo "Odpracte sa sami". Na takmer už pravidelnú piatkovú akciu prišlo tentoraz viditeľne menej ľudí. Okrem vzdušnejšieho priestoru na námestí tentoraz nebolo nutné odstaviť v priľahlých uliciach hromadnú dopravu. Organizátori napriek tomu zdôrazňujú, že ich podpora je širšia. Iniciatíva Hnevám sa už podľa Hložníka zozbierala asi 80-tisíc podpisov ľudí, ktorí sú za predčasné voľby. Na vypísanie referenda o voľbách je potrebných celkovo 350-tisíc podpisov. Na pódiu sa počas protestu vystriedalo viacero známych tvárí. Okrem režiséra Nikitu Slováka vystúpila napríklad aj herečka Anna Šišková, ktorá prečítala list od Zlatice Kušnírovej, matky zavraždenej archeologičky. „Bojujem za svoje deti, za vyšetrenie ich vraždy, za to, na čo všetko Janko v kauzách poukazoval. Keby kompetentní urobili, čo mali urobiť, naše deti by boli živé a na budúci týždeň by sme sa boli tešili na ich svadbu,“ napísala v liste Kušnírová. Podobným spôsobom sa verejnosti prihovoril aj Kuciakov otec Ján. Vo svojom liste, ktorý prečítali organizátori, pripomenul, že za dva mesiace sa nič nezmenilo. „Smer ostal Smerom. Páni Fico a Kaliňák naďalej poťahujú nitky tohto bábkového divadla,“ povedal. Na pódiu sa spomínali výčitky nielen k vymenovaniu Denisy Sakovej za ministerku vnútra, ale zaznela aj kritika štátnej tajomníčky ministerstva spravodlivosti Moniky Jankovskej. S príhovorom totiž vystúpil aj Ondrej Janíček, ktorý prišiel o svoj majetok vinou mafiánskej skupiny čongrádyovcov. Jankovskú obviňuje, že im svojou prácou ako sudkyňa napomáhala, za čo podľa neho zobrala aj peniaze. Jankovská to odmieta. Piatkové podujatie sa od pôvodných podujatí Za slušné Slovensko líšilo nielen požiadavkami, ale aj organizátormi. Za iniciatívou Hnevám sa je okrem informatika Matej Hložníka aj právnik Ján Jenčo, ku ktorým sa pridali aj iniciatívy V teniskách, Za Slovensko a Teraz. Všetci z nich zdôrazňujú, že za nimi nestojí žiadna politická strana a od žiadnej neberú ani peniaze. Ich podpisová akcia za referendum je taktiež samostatnou akciou a nesúvisí s podpismi, ktoré za predčasné voľby v posledných týždňoch zbiera líder OĽaNO Igor Matovič. Podobne ako predošlé protesty Za slušné Slovensko, aj tentoraz sa akcia zaobišla bez násilností.


Finančná správa chce pomôcť motoristom, predstavila nové daňové priznania

Údaje budú vychádzať z informácií, ktoré má finančná správa.

BRATISLAVA. Nové opatrenie Finančnej správy (FS) SR má za cieľ uľahčiť život motoristom. Predvyplnené daňové priznania k dani z motorových vozidiel (DMV) budú dostupné na portáli finančnej správy o tri týždne. Vo štvrtok toto opatrenie predstavil na tlačovej konferencii prezident finančnej správy František Imrecze. "Začíname daňovým priznaním na DMV. Budeme to realizovať tým spôsobom, že daňové priznanie bude automaticky vygenerované z informačných systémov finančnej správy, na tomto daňovom priznaní bude vypočítaná aktuálna sadzba dane a daňovník potom, ako predvyplnené daňové priznanie skontroluje, teda ako ho dostane, už ho len skontroluje a následne podá," priblížil Imrecze, pričom zdôraznil, že povinnosť podať daňové priznanie týmto opatrením nezaniká. Zohľadnená bude individuálna situácia každého klienta, teda počet mesiacov, počas ktorých bol používaný automobil aj konkrétna sadzba dane pre konkrétne vozidlo. Údaje v daňovom priznaní budú vychádzať z informácií, ktoré má finančná správa. "To znamená, že ak si daňovník nesplnil ohlasovaciu povinnosť a neohlásil nejakú zmenu, napríklad odhlásenie automobilu alebo prihlásenie nového automobilu počas roka, nemôžeme o tejto zmene vedieť, a preto nebude zohľadnené v tom predvyplnenom daňovom priznaní," vysvetlil Imrecze. Daňovník dostane správu do svojej individuálnej zóny na portáli finančnej správy, kde nájde link s daňovým priznaním. Do toho klient načíta údaje a tie sa mu zobrazia automaticky vo formulári daňového priznania. Dôležitým momentom pri fungovaní tohto opatrenia je elektronická komunikácia subjektu s finančnou správou. "Toto je možné realizovať len v tom prípade, ak klient s nami komunikuje elektronicky. V prípade DMV z 228.000 subjektov až 165.000 s nami komunikuje elektronicky, čiže 75 %," konštatoval Imrecze s tým, že práve toto číslo umožnilo pristúpiť k novému opatreniu. Uľahčenie vypĺňania daňových priznaní by sa malo v budúcnosti dotknúť aj ďalších druhov daní. "Ďalšou daňou, o ktorej uvažujeme z pohľadu predvyplnenia, je daň zo závislej činnosti," priblížil prezident finančnej správy. Toto opatrenie sa plánuje aj pre daň z pridanej hodnoty (DPH). Finančná správa rozširuje od januára 2018 povinnosť elektronickej komunikácie o všetky právnické osoby (PO) a od júla aj o živnostníkov. Proklientske opatrenia spustila finančná správa tzv. softwarningami.


UniCredit chce zaviesť negatívne úroky na vklady nad milión eur

Banka chce ako prvá v Taliansku preniesť negatívne úroky na bohatých súkromných klientov.

MILÁNO. UniCredit chce ako prvá banka v Taliansku preniesť negatívne úroky na bohatých súkromných klientov. Dotkne sa to však len zákazníkov s vkladmi nad jeden milión eur, uviedol hovorca banky pre taliansku tlačovú agentúru ANSA. "Zákazníkom s vkladmi nad jeden milión eur ponúkneme investície v peňažných fondoch s pozitívnymi úrokmi. V prípade zákazníkov, ktorí si budú chcieť ponechať vkladové úspory nad jeden milión eur na svojom účte, prijmeme opatrenia, ktoré zohľadnia mimoriadne zmeny makroekonomického prostredia," uviedol hovorca UniCreditu. Banka takto reagovala na obavy retailových zákazníkov, že ich vklady budú úročené negatívnymi sadzbami, teda že budú musieť za ne platiť. Taliansky zväz na ochranu spotrebiteľov Codacons kriticky zareagoval na plány UniCredit a ohlásil hromadnú žalobu na banky, ktoré budú chcieť úročiť vklady svojich zákazníkov negatívnymi sadzbami. Zväz sa obrátil na taliansku centrálnu banku (Banca d'Italia) a protimonopolný úrad, aby preskúmali plány UniCreditu. Codacons pohrozil bojkotom všetkým bankám, ktoré by sa podobne ako UniCredit rozhodli úročiť vklady bohatších klientov negatívnymi sadzbami. To by sa podľa zväzu rovnalo zdaneniu bankových vkladov a nútilo by to klientov k investíciám, pre ktoré by sa inak nerozhodli. Výkonný riaditeľ UniCreditu Jean Pierre Mustier minulý týždeň povedal, že klienti s vkladmi "výrazne nad 100-tisíc eur" budú od roku 2020 za svoje vklady platiť. UniCredit si tým berie príklad od iných európskych bánk a presunie náklady spojené s negatívnymi depozitnými sadzbami na klientov. Podobné opatrenia už prijali nemecká Berliner Volksbank a dánska Jyske Bank. Depozitná sadzba Európskej centrálnej banky (ECB) sa nachádza v negatívnom pásme od júna 2014. ECB Začiatkom septembra posunula depozitnú sadzbu ešte hlbšie, keď ju znížila z -0,4 percenta na -0,5 percenta. ECB chce týmto spôsobom donútiť komerčné banky, aby zvýšili úverovanie. To má podporiť ekonomiku a dlhodobo nízku infláciu.


Exposlanec Mazurek zaplatil trest za hanlivé výroky

Exposlanca za ĽSNS odsúdili za hanlivé výroky na adresu rómskeho etnika.

BRATISLAVA. Exposlanec za ĽSNS Milan Mazurek, ktorého v septembri právoplatne odsúdil trojčlenný senát Najvyššieho súdu, vo štvrtok uhradil peňažitý trest vo výške 10-tisíc eur. TASR o tom informovala hovorkyňa Špecializovaného trestného súdu v Pezinku Katarína Kudjáková. ŠTS zaslal exposlancovi platobnú výzvu po doručení spisu NS SR v polovici októbra. Pokiaľ by bývalý poslanec financie neuhradil, hrozilo by mu polročné väzenie. Mazurek však mohol požiadať prvostupňový súd, ako napríklad nedávno urobil aj odsúdený bývalý viceprimátor Košíc Eugen Čuňo a iní, o splátkový kalendár. Trojčlenný senát odsúdil Mazureka 3. septembra, keď sprísnil minuloročný rozsudok ŠTS v Pezinku, čo sa týka výšky peňažného trestu. Verdikt bol právoplatný. Mazurek následne prestal byť poslancom. Senát tak zamietol odvolanie Mazureka, ale čiastočne vyhovel odvolaniu prokurátora Úradu špeciálnej prokuratúry. Zamietol však návrh prokurátora preškoliť Mazureka o rómskom holokauste, keď to nepokladal za potrebné. Mazurek čelil obžalobe z prečinu hanobenia národa, rasy a presvedčenia v jednočinnom súbehu s prečinom podnecovania, hanobenia a vyhrážania sa osobám pre ich príslušnosť k niektorej rase, národu, národnosti, farbe pleti, etnickej skupine alebo pôvodu rodu. Dôvodom boli jeho hanlivé výroky na adresu rómskeho etnika, ktoré majú rasistický charakter, odvysielané v októbri 2016 v Rádiu Frontinus.


Peniaze z účtov SPP schránkovej firme neodišli, ich blokácia trvá

O sťažnosti spoločnosti Stroden Management Limited bude rozhodovať okresný súd.

BRATISLAVA. Peniaze z účtov akciovej spoločnosti Slovenský plynárenský priemysel (SPP) vo výške 30 miliónov eur, ktoré si v exekúcii nárokuje z tzv. Duckého zmeniek schránková firma Stroden Management, neodišli. Uviedol to vo štvrtok na rokovaní výboru pre hospodárske záležitosti Vojtech Ferencz, štátny tajomník ministerstva hospodárstva. "Akciovej spoločnosti SPP bolo 20. mája doručené uznesenie exekučného Okresného súdu v Banskej Bystrici o zastavení exekúcie. Spoločnosť Stroden Limited Management však podala 3. júna v zákonnej lehote opravný prostriedok - sťažnosť, a uznesenie o zastavení exekúcie tak nenadobudlo právoplatnosť a blokácia finančných prostriedkov SPP, a. s., trvá," spresnil. O sťažnosti spoločnosti Stroden Management Limited podľa slov štátneho tajomníka bude rozhodovať Okresný súd v Banskej Bystrici. "Peniaze z účtu akciovej spoločnosti SPP ale neodišli, stále sú na účte. V súčasnosti sa uskutočňujú dva súdne spory, a to na Najvyššom súde SR o povinnosti SPP, a. s., zaplatiť alebo nezaplatiť približne 30 miliónov eur a druhá vec na Okresnom súde v Banskej Bystrici o sťažnosti na zastavenie exekúcie. Účastníkom týchto sporov je SPP, a. s., Ministerstvo hospodárstva SR ich priebeh pozorne sleduje," zdôraznil Ferencz. Hovorca SPP Ondrej Šebesta 21. mája informoval o tom, že exekúcia voči SPP za 30 miliónov eur bola zastavená. Rozhodnutie o zastavení exekúcie bolo SPP doručené z exekučného Okresného súdu v Banskej Bystrici v pondelok 20. mája. Tento pokus cyperskej schránky dostať sa za každú cenu a nezákonným spôsobom k majetku SPP a Slovenskej republiky bol podľa Šebestu neúspešný. Vzhľadom na stav súdneho sporu s cyperskou schránkovou spoločnosťou totiž podľa neho nebolo možné v zmysle zákona vôbec exekúciu voči SPP začať. Uviedol, že SPP bezprostredne po doručení upovedomenia o začatí exekúcie podnikol všetky kroky na ochranu svojich práv. Podal návrh na zastavenie exekúcie a súčasne podal podnety na preskúmanie zákonnosti postupu relevantných subjektov v tomto exekučnom konaní vrátane podania podnetu na Slovenskú advokátsku komoru, aby preskúmala postup právneho zástupcu cyperskej schránkovej spoločnosti Róberta Lenčéša, ktorý návrh na výkon exekúcie podal. SPP vo veci podal tiež trestné oznámenie. Šebesta 16. mája informoval o tom, že cyperská schránková spoločnosť Stroden Management Limited pokračuje v nezákonných pokusoch o získanie 30 miliónov eur od spoločnosti Slovenský plynárenský priemysel. SPP bolo 15. mája doručené upovedomenie o začatí exekúcie a následne boli zablokované finančné prostriedky na bankovom účte, napriek tomu, že je to vyslovene a v príkrom rozpore so zákonom. Šebesta tiež pripomenul, že Najvyšší súd SR síce v novembri 2018 svojím rozhodnutím priznal pochybný nárok schránkovej spoločnosti so sídlom na Cypre, avšak toto rozhodnutie nie je vykonateľné. SPP totiž v zákonnej lehote podal mimoriadny opravný prostriedok - dovolanie, ktoré v zmysle zákona zabraňuje možnosti začať voči SPP exekúciu. Šebesta dodal, že právoplatné rozhodnutia, ktoré sú výsledkom niekoľkoročného trestného konania, sú záväzné aj pre obchodnoprávne konanie. Súdy vo všetkých doteraz ukončených sporoch týkajúcich sa tzv. Duckého zmeniek právoplatne rozhodli v prospech SPP.


Američania sú až žalostne nepripravení na mimoriadne finančné výdavky

Stačí málo a mnohí Američania sa môžu ocitnúť na pokraji osobného bankrotu.

WASHINGTON. Finančná situácia takmer polovice amerických domácností sa ani po viac ako siedmich rokov od skončenia najhoršej hospodárskej krízy v tomto storočí nezlepšila. Podľa aktuálnej štúdie je skoro 50 percent domácností v USA stále veľmi zraniteľných v prípade nečakanej pohromy. Nový prieskum, ktorý zverejnila spoločnosť HomeServe USA, odhalil, že ľudia v USA sú až žalostne nepripravení na mimoriadne finančné výdavky. Konkrétne až 19 percent Američanov v prieskume uviedlo, že si neodložili bokom žiadne peniaze na nečakané krízové situácie. A ďalších 31 percent respondentov má v "rezerve" menej ako 500 USD (468,78 eura) na pokrytie mimoriadnych výdavkov. V separátnej štúdii poisťovne MetLife zase 49 percent zamestnancov v USA vyjadrilo "znepokojenie, obavy, úzkosť až strach" z ich aktuálnej finančnej situácie. Jedným z možných vysvetlení je, že Američanov ťažia rovnako veľké dlhy ako počas recesie. Newyorská centrálna banka Fed tento týždeň predpovedala, že celková zadlženosť domácností sa v roku 2017 vyšplhá na 12,68 bilióna USD. Naposledy dosiahla výška dlhov amerických domácností takúto úroveň v 3. kvartáli 2008, keď vrcholila hospodárska kríza. Už koncom minulého roka sa celková zadlženosť obyvateľov v USA vyšplhala na 12,58 bilióna USD. Ale podiel dlhov z hypoték na celkovom zadlžení je tentoraz menší ako počas recesie, zato stúpli dlhy Američanov na kúpu auta a študentské pôžičky. Stačí pritom málo, napríklad choroba a vysoký účet za zdravotnú starostlivosť a mnohí Američania sa môžu ocitnúť na pokraji osobného bankrotu. Kľúčom pri posudzovaní stavu financií a celkového blahobytu domácností v USA je preto ich schopnosť "ustáť" výpadok či prerušenie príjmov, napríklad počas choroby alebo straty pracovného miesta, uvádza sa v správe centrálnej banky Fed. Na prieskume, ktorý si banka objednala, sa zúčastnilo takmer 9000 dospelých obyvateľov USA. Ale nie všetci sú na tom biedne. Anketa HomeServe USA zároveň odhalila, že vyše 25 percent Američanov má odložených bokom 8000 USD, prípadne viac. Najviac peňazí na nečakané výdavky majú respondenti nad 65 rokov, a to najmä na zdravotnú starostlivosť, prípadne na kúpu auta.


V Premier League ostáva už iba jeden Slovák, Teixeira v Stoke skončil

Slovenský futbalista nastúpil za Stoke v dvoch zápasoch Premier League.

STOKE-ON-TRENT. Niekdajší mládežnícky slovenský reprezentant s brazílskymi koreňmi Dionatan Teixeira už nie je hráčom futbalového klubu Stoke City. Vedenie účastníka anglickej Premier League po vzájomnej dohode predčasne ukončilo kontrakt s hráčom. Informoval o tom web Stoke City. Teixeira počas uplynulých dní absolvoval skúšku vo fortunaligovom MFK Ružomberok v rámci sústredenia mužstva v Česku. Ružomberčanom prípravné stretnutia nevyšli podľa predstáv - po sobotňajšej bezgólovej remíze s Karvinou v utorok podľahli Sparte Praha 0:5, vo štvrtok prehrali o päť gólov aj s pražskou Slaviou (1:6). Dvadsaťštyriročný stopér Teixeira bol pevnou súčasťou reprezentačného tímu do 21 rokov v kvalifikácii o postup na ME 2015 tejto vekovej kategórie, mladí Slováci vtedy v baráži nestačili na rovesníkov z Talianska. Teixeira v júni 2014 prestúpil do Stoke City z Dukly Banská Bystrica. V Premier League nastúpil dvakrát, časť sezóny 2015/2016 strávil na hosťovaní v treťoligovom Fleetwood Town. Vlani v lete sa v súvislosti s Teixeirom objavili informácie o možnom prestupe do Orlanda City zo severoamerickej MLS, transfer napokon nezrealizovali. Odchod Teixeiru zo Stoke znamená, že na súpiskách účastníkov aktuálneho ročníka anglickej Premier League zostal už iba jeden Slovák - nevyťažovaný brankár Hullu City Dušan Kuciak, ktorý nedávno referoval, že má od klubu povolenie hľadať si nového zamestnávateľa.


Fúziou Deutsche Bank a Commerzbak zanikne 30-tisíc pracovných miest

Ak sa uskutoční fúzia Deutsche Bank a Commerzbank, v Nemecku dôjde k zrušeniu 500 ich filiálok.

FRANKFURT NAD MOHANOM. Ak sa uskutoční fúzia Deutsche Bank a Commerzbank, v Nemecku dôjde k zrušeniu 500 ich filiálok a o prácu príde 30.000 bankových úradníkov. V piatok (22. 3.) o tom informoval denník Bild-Zeitung. Súčasne by došlo k výraznému zníženiu prevádzkových nákladov, lebo banky by zrušili takmer každú tretiu svoju pobočku. Commerzbank ich má teraz vyše 1000 a Deutsche Bank približne 530. Odbory sa obávajú, že dôjde k zrušeniu okolo 30.000 pracovných miest. Vedenia oboch úverových ústavov 17. marca vyhlásili, že začali otvorené rozhovory o svojom eventuálnom zlúčení. Sondážne rozhovory budú trvať určitý čas. Avšak záruka, že sa skončia úspešne, nejestvuje. Dozorná rada Deutsche Bank si vo štvrtok (21. 3.) vypočula informácie o rokovaniach o fúzii. Predseda správnej rady banky Christian Sewig zdôraznil, že na rozhodnutie bude treba získať ďalšie fakty. Rozhovory o fúzii oboch ústavov sa začali vzájomným štúdovaním svojich účtovníckych kníh. Spolkový minister financií Olaf Scholz podporuje fúziu týchto bánk. Podľa neho je to príležitosť, aby malo aj Nemecko konečne úverový ústav s globálnou silou a významom.


Takto ste obočie zrejme nikdy netrhali. Poznáte threading?

Chytiť do ruky niť, priložiť k porastu nad očami a potiahnuť? Technika, ktorú už stáročia poznajú v Ázii na zbavovanie sa ochlpenia, sa postupne dostáva aj k nám. Ak si trúfnete nechať pinzetu bokom a vyskúšať tento na prvý pohľad netypický spôsob trhania obočia, je vysoko pravdepodobné, že si ho obľúbite. Jeho princíp spočíva v tom, že sa zviaže kúsok nite a ten sa preloží do tvaru, ktorý pripomína ležatú osmičku. Jedna ruka drží koncovú časť pevne, druhá vykonáva pohyb tak, aby prekrížená niť v strede vytrhávala nežiaduce chĺpky. Hoci to môže znieť na prvé počutie zložito, opak je pravdou. Túto metódu napokon s obľubou predvádzajú aj blogerky či Youtuberky a radia v praktických ukážkach iným ženám, ako na to. Niektoré ženy sa obávajú bolestivosti threadingu, mnohí odborníci z kozmetických salónov sa však zhodujú, že hoci je to nezvyčajný spôsob, patrí k najšetrnejším a nebolí, respektíve je bolestivosťou porovnateľný s trhaním obočia pinzetou. Na rozdiel od neho však stojí na dokonalej precíznosti a vďaka threadingu sa dá zbaviť aj najjemnejších chĺpkov. Výhodou tiež je, že odstráni chĺpky celé aj s korienkom. Navyše ich threading zvládne aj viacero naraz a je len malá šanca, že koža po ňom zostane výrazne podráždená. Môže sa však stať, že na mieste vytrhnutia ostane jemne začervenaná, najmä ak má žena veľmi citlivú pokožku. V takom prípade pomôže chladivý gél na upokojenie, prípadne ružová voda či aloe-vera. Threading sa okrem obočia môže používať aj na vytrhávanie ďalšieho ochlpenia na tvári vrátane toho nad hornou perou. Okrem toho je táto metóda lacná a rýchla a na obočí dokáže urobiť podľa ľubovôle a preferencie dramatickú, ale aj jemnú zmenu. Navyše je výsledok dlhodobý. Ak navštívite kozmetický salón, v ktorom threading vykonávajú, ďalšiu návštevu budete potrebovať až o niekoľko týždňov.


Zeman prezradil teroristu v Česku, ohrozil prácu tajných

Po Českej republike sa pohybuje muž pôvodom zo severnej Afriky, ktorý je napojený na džihádistov, povedal v rozhlase prezident.

PRAHA, BRATISLAVA. Po Česku sa pohybuje muž pôvodom zo severnej Afriky, ktorý je podozrivý zo spolupráce s džihádistickými organizáciami. Keď český prezident Miloš Zeman v stredu povedal tieto slová v rozhovore pre Český rozhlas, možno si neuvedomoval, aké následky môžu mať. „Ak Miloš Zeman nie je schopný udržať takúto informáciu po tom, ako ju dostane, nie je podľa môjho názoru schopný vykonávať funkciu prezidenta,“ povedal pre lidovky.cz Ivan Gabal, podpredseda snemovného výboru pre obranu a poslanec za KDÚ-ČSL. Narúša to podľa neho budúcu spoluprácu so zahraničnými spravodajskými službami. „Ak cudzie spravodajské služby prídu k záveru, že u nás sa takéto informácie prezrádzajú, tak nám ich jednoducho nemôžu povedať,“ poznamenal Gabal. Poslanec za TOP 09 Daniel Korte, ktorý je členom výboru pre bezpečnosť, sa obáva toho, že Zeman nie je schopný zvážiť dosah svojich slov. „Je síce pekné, že neuviedol meno ani národnosť, ale utajovanou skutočnosťou je už len to, že sa po ňom pátra. Týmto ho v podstate varoval,“ vyhlásil. Tá informácia je natoľko neurčitá, že nikoho okrem tohto človeka neohrozuje, ale ja by som si dokonca prial, aby bol ohrozený. Zeman chcel slovami o údajnom teroristovi poukázať na svoj nesúhlas s vytvorením Centra proti terorizmu a hybridným hrozbám pri ministerstve vnútra. To chce bojovať aj proti dezinformáciám, čo Zeman označuje za pokus vlády o cenzúru. Na jeho čele bude Eva Romancovová. „Vy si naozaj myslíte, že túto informáciu bude mať pani Romancovová? Samozrejme, že nie,“ povedal Zeman krátko po slovách o údajnom teroristovi. Celé centrum je teda podľa neho zbytočné, lebo nebude vedieť efektívne bojovať s teroristickou hrozbou. Potom sa obhajoval, že neprezradil žiadnu strategickú informáciu. Nezverejnil meno, národnosť, dĺžku pobytu podozrivého ani to, či je pod stálym dohľadom bezpečnostných zložiek. „Tá informácia je natoľko neurčitá, že nikoho okrem tohto človeka neohrozuje, ale ja by som si dokonca prial, aby bol ohrozený,“ povedal Zeman v Českom rozhlase. Prezident má podľa zákona právo dostávať aj utajované informácie od tajných služieb. Česká Bezpečnostná informačná služba vydala vyhlásenie, podľa ktorého „v tejto chvíli nemá informácie, že by Česku hrozil teroristický útok“. Samotné Zemanovo vyjadrenie nechce komentovať. Oveľa tvrdšie slová použil exminister vnútra a bývalý šéf civilnej rozviedky František Bublan. „Tá informácia bola v nejakom stupni utajenia a prezident nemá ani právo, aby to ďalej posúval. To je fatálna chyba,“ cituje ho web aktuálně.cz. Zeman tým podľa neho narušil prácu spravodajcov. „Keby som bol riaditeľom tajnej služby, ktorá mu to poslala, už by som nabudúce nič neposielal,“ dodal. Podľa ďalšieho bývalého šéfa rozviedky Karla Randáka ide o šírenie poplašnej správy. „Je to bezprecedentná a do neba volajúca hlúposť,“ povedal pre Aktuálně.cz. Spomínaný človek sa podľa neho teraz stiahne. „A jeho rolu prevezme niekto iný a nikto o ňom nemusí nič vedieť. Riziko sa zvýšilo,“ vyhlásil.


Majsterka sveta Coxová dosiahla zníženie trestu za doping

Američanka užila zakázanú látku trimetazidin neúmyselne.

LAUSANNE. Majsterka sveta v plávaní Madisyn Coxová si namiesto dvoch rokov odpykala za doping iba pol roka. Úplne prvý verdikt pritom hovoril o štyroch rokoch bez súťažnej činnosti. O zmiernení trestu 23-ročnej plavkyne rozhodol Športový arbitrážny súd (CAS) v Lausanne, ktorý uznal, že zakázanú látku trimetazidin užila neúmyselne spolu s vitamínovým doplnkom výživy. Polročný dištanc Coxovej uplynul už v nedeľu a okamžite sa môže vrátiť k súťažnému plávaniu. Reprezentantku USA pozitívne testovali na zakázaný stimulant vo februári počas tréningového procesu v Austine v štáte Texas. V roku 2017 bola na svetovom šampionáte členkou zlatej štafety na 4x200 m voľným spôsobom, na 200 m polohové preteky získala bronz.


Turecko nariadilo zatknúť stovky vlastných vojakov

ANKARA. Turecká prokuratúra vydala zatykače na 300 príslušníkov ozbrojených zložiek podozrivých z napojenia na sieť exilového duchovného Fethullaha Gülena, ktorého obviňujú zo zosnovania neúspešného pokusu o štátny prevrat v júli 2016. Informovala o tom v piatok štátna tlačová agentúra Anadolu. Približne polovicu z osôb, na ktorých boli vydané zatykače, zadržali už v piatok. Anadolu spresnila, že 211 spomedzi podozrivých je v aktívnej vojenskej službe. Okrem toho prokuratúra nariadila aj zadržanie 21 osôb podozrivých z toho, že v roku 2012 vyniesli z policajnej akadémie otázky vstupných testov a poskytli ich Gülenovým sympatizantom. Gülen, ktorý žije v exile v USA, popiera účasť na pokuse o predvlaňajší prevrat. Odmieta aj obvinenia, že by sa bol prostredníctvom siete svojich priaznivcov snažil v Turecku vytvoriť paralelné vládne štruktúry. Skupiny pre ľudské práva obviňujú tureckého prezidenta Recepa Tayyipa Erdogana, že zmarený prevrat využíva ako zámienku na potláčanie disentu a politické čistky. Vláda v Ankare však tvrdí, že opatrenia podnikané na základe výnimočného stavu, vyhláseného po pokuse o prevrat, sú potrebné z bezpečnostných dôvodov. Z marcových údajov OSN vyplýva, že v Turecku od pokusu o prevrat zadržali už 160.000 ľudí a prepustili z práce približne rovnaký počet zamestnancov štátnej správy. Viac ako 50.000 zo zadržaných osôb oficiálne obvinili a počas procesov s nimi umiestnili do väzby.


Maďarská vláda vybuduje druhú líniu oplotenia na srbských hraniciach

Súčasťou projektu je vybudovanie viacerých hotspotov pri hraniciach.

BUDAPEŠŤ. Maďarská vláda rozhodla o posilnení ochrany hraníc, v rámci ktorej vyčlení financie na výstavbu druhej línie zábran na južných hraniciach so Srbskom. Podľa spravodajského servera hirado.hu o tom vo štvrtok informoval v Budapešti minister riadiaci úrad vlády János Lázár. Náklady na výstavbu oplotenia podľa správy dosiahnu 38 miliárd forintov (123,6 milióna eur). Dôvodom posilnenia hraničnej línie je podľa Lázára očakávaný tlak zo strany ilegálnych migrantov v roku 2017. Súčasťou projektu je vybudovanie viacerých hotspotov pri hraniciach, kde budú pracovníci Úradu pre občianstvo a prisťahovalectvo (BÁH) preberať od cudzincov žiadosti o azyl. V prvej etape vybudujú túto infraštruktúru s kapacitou 400 ľudí. Minister dodal, že terajších 600 žiadateľov, ktorí sú umiestnení v otvorených, prípadne uzatvorených táboroch, premiestnia do prihraničných hotspotov. Maďarsko vlani v septembri dokončilo na svojich 175 kilometrov dlhých hraniciach so Srbskom plot, ktorého výstavba trvala len zhruba dva mesiace. Existujúcu pohraničnú bariéru preventívne posilní ešte druhá, mohutnejšia línia oplotenia. Protimigračná bariéra stojí už aj na maďarsko-chorvátskych hraniciach a Budapešť avizovala plány aj na výstavbu plota na hraniciach s Rumunskom. Drôtené zábrany sú rozmiestnené i v okolí maďarsko-slovinského hraničného priechodu Tornyiszentmiklós-Pince.


Francúzsky letecký prepravca Aigle Azur ide do likvidácie

Znamená to, že o prácu prichádza 1 150 ľudí.

PARÍŽ. Francúzska letecká spoločnosť Aigle Azur ide do likvidácie, keďže sa jej nepodarilo nájsť nového investora, čo znamená, že o prácu prichádza 1 150 ľudí. Druhý najväčší francúzsky letecký prepravca, ktorý prevádzkoval lety hlavne medzi Francúzskom a Alžírskom, požiadal o ochranu pred veriteľmi začiatkom tohto mesiaca a zrušil všetky lety. Francúzsky obchodný súd prikázal zatvorenie firmy pre nedostatok reálnych ponúk na jej prevzatie. Najväčším akcionárom Aigle Azur je so 49-percentným podielom čínsky konglomerát HNA Group. Vlani spoločnosť Aigle Azur prepravila približne 1,9 mil. pasažierov. V posledných rokoch firma prevádzkovala lety aj do Brazílie, Číny, Ruska a ďalších krajín.


Danka pobúrilo búranie srbského kostola. Tamojšiemu prezidentovi pošle list

Kostol bol postavený na pôde, ktorú zhabali Moslimom.

BRATISLAVA. SNS je pobúrená rozhodnutím Európskeho súdu pre ľudské práva (ESĽP), ktorý nariadil zbúrať srbský pravoslávny kostol v Bosne a Hercegovine. Predseda parlamentu a SNS Andrej Danko vyjadrí srbskému národu podporu prostredníctvom listu prezidentovi Aleksandrovi Vučičovi. TASR o tom informovala riaditeľka kancelárie predsedu SNS Zuzana Škopcová. "Majetkovoprávne spory nesmú byť povýšené nad náboženskú slobodu, najmä nie v oblasti, kde takéto kroky zvyšujú etnické a politické napätie," uviedla strana v stanovisku. Likvidáciu chrámu považujú za prejav neúcty k európskym kresťanským tradíciám. "Chrám v dedine Konjevič Polje sa nemôže stať novou rozbuškou medzi bosnianskymi Srbmi a Moslimami," hovoria. Úrady v Bosne a Hercegovine musia zbúrať srbský pravoslávny kostol postavený na pozemku zhabanom Moslimom (Bosniakom), ktorí utiekli zo svojich domovov počas občianskej vojny v krajine v rokoch 1992 - 1995. Rozhodol o tom v utorok ESĽP so sídlom v Štrasburgu.


V eurovoľbách chce na Slovensku voliť 824 občanov iných členských štátov

Najviac záujemcov o možnosť hlasovať je z Českej republiky.

BRATISLAVA. V nadchádzajúcich voľbách do Európskeho parlamentu bude na Slovensku môcť odovzdať svoj hlas aj 824 občanov iných členských štátov Európskej únie. Ako ďalej agentúru SITA informoval tlačový odbor ministerstva vnútra, najviac záujemcov o možnosť hlasovať je z Českej republiky, konkrétne 264. Na druhom mieste je Poľsko (122 oprávnených voličov) a na treťom Maďarsko (118). Naopak, spomedzi občanov Cypru, Estónska a Malty na Slovensku nikto voliť neplánuje.Právo voliť vo voľbách do Európskeho parlamentu majú u nás aj občania iného členského štátu EÚ s trvalým pobytom na Slovensku a vekom minimálne 18 rokov. Museli však najneskôr 15. apríla požiadať obec, kde majú trvalý pobyt, aby ich zapísali do zoznamu voličov. Voliť do Európskeho parlamentu sa dá len v jednom členskom štáte Európskej únie. Volič, ktorý požiada pre voľby do EP o zápis do zoznamu voličov v inom členskom štáte únie a zároveň požiada o zápis do zoznamu voličov v Slovenskej republike, sa dopustí priestupku, za ktorý je pokuta 100 eur.Voľby do EP sa na Slovensku uskutočnia v sobotu 25. mája od 07:00 do 22:00. Voliť sa bude v 5 951 volebných miestnostiach. Voliť budeme 14 europoslancov, jeden z nich sa však ujme mandátu až po odchode Veľkej Británie z Európskej únie.


Desať správ, ktoré tento týždeň oslovili medzinárodnú komunitu na najväčšom spravodajskom webe o Slovensku v angličtine.

1. Bratislava sa na pár dni stala svetovým centrom jazykov: Bratislava hosts the biggest polyglot gathering in the world 2. Pozrite si fotografie z rokliny Veľký Kyseľ, ktorá bola po ničivom požiari desaťročia neprístupná pre verejnosť: Slovenský raj re-opens tourist attraction after decades 3. Ako sa pozerá americký veľvyslanec na Slovákov v Amerike? What connects Americans and Slovaks 4. Ubytovanie v našom hlavnom meste patrí v porovnaní so zahraničí k tým najlacnejším: Bratislava is among the cities with the cheapest accommodation 5. Desať vecí, ktoré si o Slovensku myslí prezident Kiska: 10 things President Kiska thinks about Slovakia 6. Našu krajinu pomáhajú zmeniť k lepšiemu aj cudzinci. Podporili najväčšiu dobrovoľnícku akciu v strednej Európe: Foreigners in Slovakia also make a date with their cities 7. Leto v Bratislave bude plné života: Easy summer living in Bratislava 8. Viete, kde sa na Slovensku nachádza orloj, ktorý je súčasne aj najväčšou drevenou sochou u nás? The most accurate astronomical clock is in Slovakia 9. Čo si myslí americká dizajnérka o slovenských značkách? US designer evaluates Slovak brands: Who names chips "Slovakia“? 10. Brit sa rozhodol odísť zo Slovenska. Takto mu naše úrady zavarili: Are you a foreigner about to leave Slovakia? Prepare for never-ending bureaucracy Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


V aute mal viac ako tisíc tabliet extázy, mužovi hrozí až 15 rokov

Zadržaný už bol za drogovú trestnú činnosť raz odsúdený.

BRATISLAVA. Bratislavskí policajti objasnili ďalší prípad drogovej trestnej činnosti. Vyšetrovateľ už vzniesol obvinenie z obzvlášť závažného zločinu nedovolenej výroby omamných a psychotropných látok, jedov alebo prekurzorov, ich držania a obchodovanie s nimi voči 37-ročnému Petrovi H. z Bratislavy. Informoval o tom bratislavský policajný hovorca Michal Szeiff, podľa ktorého sa obvinený tohto trestného činu dopustil aj v roku 2010. V prípade uznania viny mu teraz hrozí desať až pätnásť rokov väzenia.V piatok policajti na základe príkazu prokurátora zadržali v osobnom vozidle Audi A6 na Nevädzovej ulici osobu podozrivú z páchania drogovej trestnej činnosti. V aute pri prehliadke našli 1223 zelených tabliet drogy – extázy. Policajti následne vykonali viacero domových prehliadok na území Bratislavského kraja vrátane jedného z areálov v obci Blatné. Počas tejto prehliadky zistili, že obvinený Peter v jednej z budov pestoval viacero rastlín rodu Cannabis. Policajti zaistili sušené časti rastlín konope, ktoré zodpovedali asi 100 bežným dávkam drogy. Zhabali aj väčšie množstvo čerstvých rastlín, ktoré podrobia expertíznemu skúmaniu.


Minimálna suma gastrolístkov sa zvýši

BRATISLAVA. Minimálna suma stravných lístkov pre zamestnancov sa od 1. decembra zvýši z 3,15 eura na 3,38 eura. Dôvodom je zvýšenie príspevku na stravné pre zamestnancov, ktorí sú na pracovnej ceste v rámci Slovenska. Suma stravného v prípade pracovnej cesty v dĺžke 5 až 12 hodín od začiatku decembra stúpa zo súčasných 4,2 eura na 4,5 eura za každý deň, stravné pri pracovnej ceste trvajúcej od 12 do 18 hodín sa zvyšuje zo 6,3 eura na 6,7 eura a pri pracovnej ceste presahujúcej 18 hodín ide o nárast zo súčasných 9,8 eura na 10,3 eura. Vyplýva to z opatrenia Ministerstva práce, sociálnych vecí a rodiny SR o sumách stravného, ktoré nadobudne účinnosť od 1. decembra tohto roka. Ministerstvo práce a sociálnych vecí odhaduje, že nárast minimálnej hodnoty gastrolístkov sa môže vzťahovať na zhruba 542-tisíc zamestnancov. Podľa výberovej vzorky, v ktorej sa nachádzalo 860,5 tisíc zamestnancov, dostávalo stravovacie poukážky v hodnote nižšej ako 3,38 eura približne 205,7-tisíc zamestnancov, čo je 23,9 % z počtu vo výberovej vzorke. Za minulý rok pritom bolo na Slovensku takmer 2,27 mil. zamestnancov. "Za predpokladu, že z celkového počtu zamestnancov stravovacie poukážky poberá 23,9 % zamestnancov v hodnote nižšej ako 3,38 eura, zvýšenie minimálnej hodnoty stravovacích poukážok môže mať pozitívny vplyv na približne 542 tis. zamestnancov," uviedlo ministerstvo. Sumy stravného pri tuzemských pracovných cestách sa naposledy menili k 1. novembru 2014. "V zmysle mechanizmu zvyšovania súm stravného, ktorý je ustanovený v zákone o cestovných náhradách, bola splnená podmienka na ich zvýšenie, a to na základe štatistických údajov za mesiac júl 2016," uviedlo ministerstvo. V júli tohto roka totiž mesačný kumulovaný index cien jedál a nealkoholických nápojov v reštauračnom stravovaní na Slovensku oproti augustu 2014 dosiahol 105 %.


SaS navrhuje vyhlásiť 27. jún za Deň pamiatky obetí komunizmu

Obete komunistického režimu nesmú zostať podľa SaS zabudnuté.

BRATISLAVA. Deň pamiatky obetí komunistického režimu by mohol byť novým pamätným dňom, pripomínať by si ho Slovensko mohlo 27. júna. Vyplýva to z návrhu zákona, ktorý Národnej rade (NR) predložila skupina poslancov zo SaS. Dátum je symbolický, v tento deň v roku 1950 popravili v Prahe prvé obete komunistických politických procesov, medzi nimi aj Miladu Horákovú, ako ich jedinú ženskú obeť. "Obete komunistického totalitného režimu nesmú zostať zabudnuté. Obzvlášť v roku 30. výročia pádu tohto režimu, považujeme za nevyhnutné si ich aspoň takto symbolicky pripomenúť," argumentujú predkladatelia. Poukázali na to, že 27. jún bol vyhlásený za pamätný deň v Českej republike. Bolo to na pamiatku Milady Horákovej, Jana Buchala, Oldřicha Pecla a Záviša Kalandru. "Tí boli popravení po politickom procese vtedajšieho komunistického režimu Československa, ktorý sa konal v dňoch 31. mája - 8. júna 1950. Obesení boli všetci v Prahe dňa 27. júna 1950," priblížili predkladatelia. Právnička a politička Milada Horáková bola jedinou ženskou obeťou justičnej vraždy v rámci vykonštruovaných komunistických politických procesov. "Vďaka tomuto faktu ako aj Horákovej vytrvalosti a neústupnosti, sa stala symbolom odporu proti vládnucej Komunistickej strane Československa," dodali. V dôvodovej správe pripomenuli, že v Československu bolo od februárového prevratu v roku 1948 za politické trestné činy "popravených 248 osôb, približne 4500 osôb zomrelo vo väzení a najmenej 282 pri pokuse utiecť cez železnú oponu". Poukázali tiež na vyše 205.000 ľudí, ktorí boli z politických dôvodov odsúdení, ale aj na väzňov, ktorých bez súdu poslali na nútené práce, či do Pomocných technických práporov. Čísla podľa nich nemožno považovať za konečné, pretože sa mnoho materiálov doteraz nepodarilo spracovať, alebo zmizli a štatistiky nemusia zahŕňať utajené vraždy či ľudí zomrelých na následky väznenia po prepustení.


Kajakárka Petrušová získala v Minsku bronz na 5000 m

Slovenská reprezentantka zaostala za víťaznou Litvinčukovou o 6,841 sekundy.

K1 žien 5000 m: MINSK. Slovenská reprezentantka v rýchlostnej kanoistike Mariana Petrušová získala na II. európskych hrách v Minsku bronz v K1 na 5000 m. Devätnásťročná Petrušová zaostala vo štvrtkovom finále za víťaznou Bieloruskou Marynou Litvinčukovou o 6,841 sekundy, striebro vybojovala Maďarka Diora Bodonyiová (+0,745 s). "Nečakala som, že to takto dopadne. Už som mala rozbehnutých veľa 'päťkilákov', ale vždy sa tam niečo pokazilo, takže som rada, že to teraz takto vyšlo. Už som chcela dokázať, že na to mám," povedala Petrušová krátko po zisku medaily. Pre iba devätnásťročnú pretekárku Športového centra polície je to už druhá medaila na významnom podujatí, pred mesiacom si vybojovala na rovnako dlhej trati na Svetovom pohári v Poznani tiež bronzovú priečku. Štart mi úplne nevyšiel, no potom som sa tam nejako prepracovala a čudovala som sa, prečo za mnou nejdú ostatné baby. Asi som išla príliš vysoké tempo, chcela som im ujsť a nechcela som pustiť tú medailu. V závere už bolo ťažké pretlačiť sa cez tie dve, boli už aj vlny a skôr som bojovala, aby som tú tretiu priečku udržala. "Myslím si, že tá medaila mi dodala sebavedomie a ďalšie skúsenosti, ktoré som pretavila do týchto pretekov. Ľudia mi hovorili, že mám na medailu, ale pre mňa to bolo niečo také nepredstaviteľné a neuveriteľné. Chcela som ísť super 'päťkilák', vedela som, že mám natrénované a nakoniec to vyšlo takto. Veľmi sa teším," žiarila mladá pretekárka šťastím. Krátko po začiatku sa na čele osamostatnili Litvinčuková s Bodonyiovou, potom za nimi vyrazila slovenská pretekárka a všetky tri sa odpútali od zvyšku štartového poľa. Petrušová sa v závere dokonca doťahovala na vedúcu dvojicu: "Štart mi úplne nevyšiel, no potom som sa tam nejako prepracovala a čudovala som sa, prečo za mnou nejdú ostatné baby. Asi som išla príliš vysoké tempo, chcela som im ujsť a nechcela som pustiť tú medailu. V závere už bolo ťažké pretlačiť sa cez tie dve, boli už aj vlny a skôr som bojovala, aby som tú tretiu priečku udržala." Slovensko získalo vo štvrtok v rýchlostnej kanoistike druhú medailu, predpoludním skončil na treťom mieste štvorkajak na 500 m. Veľkú radosť mal reprezentačný tréner "káštvorky" aj Petrušovej Peter Likér: "Som veľmi spokojný. Vedeli sme, že Mariana má dobré výsledky, ale toto sme nečakali. Je veľká bojovníčka, tvrdo drie a je veľmi oddaná, je prvá na tréningu. Som rád, že K4 je stabilne v elitnej trojke. Je to naozaj ťažké, veď v nej nie sú ani elitní Maďari, Francúzi či Španieli. Moja úloha je to tam udržať a zlepšiť detaily. Dnes patrí všetkým veľká gratulácia, môžem povedať, že mám fakt vzorový tím."


Egypt bude monitorovať sociálne médiá, podpísali kontroverzný zákon

V auguste as-Sísí ratifikoval aj zákon proti kyberzločinu.

KÁHIRA. Egyptský prezident Abd al-Fattáh as-Sísí podpísal kontroverzný zákon regulujúci sociálne médiá, ktorého cieľom je údajne zasiahnuť proti falošným správam.Na základe zákona, ktorý v sobotu publikovali v oficiálnom štátnom vestníku, bude môcť najvyšší úrad na kontrolu médií monitorovať účty na sociálnych médiách, ktoré sleduje viac ako päťtisíc ľudí, a následne ich zablokovať, ak zistí, že šíria falošné správy.V auguste už pritom as-Sísí ratifikoval aj zákon proti kyberzločinu, na základe ktorého môžu úrady zablokovať webstránky, ktoré zverejňujú obsah považovaný za ohrozenie národnej bezpečnosti.Medzinárodná ľudskoprávna organizácia Amnesty International oba zákony kritizovala už v júli, keď vyhlásila, že "dávajú štátu takmer úplnú kontrolu nad printovými, internetovými i vysielacími médiami".


Odídenci z OĽaNO: Nebolo by fér odísť počas predvolebnej kampane

BRATISLAVA. Odchádzajúcim poslancom z parlamentného poslaneckého klubu OĽaNO sa zdalo fér "nepustiť granát na OĽaNO počas kampane do parlamentných volieb". Novinárom to povedala jedna z odchádzajúcich poslancov Soňa Gaborčáková. „Predstavte si, že by napríklad Igor Matovič predstavoval riešenia sociálnej platformy a ja by som povedala, že je to nekoncepčné, toto Slovensko nepotrebuje. Ublížila by som aj budúcim voličom OĽaNO, lebo by ich to odstrašilo," vysvetlila svoje rozhodnutie s tým, že rešpektuje veci a hodnoty hnutia, ale niektoré veci sú proti jej vedomiu a svedomiu. Poslanci NR SR z poslaneckého klubu OĽaNO Elena Červeňáková, Soňa Gaborčáková, Jozef Lukáč, Veronika Remišová a Anna Verešová v utorok oznámili, že v parlamentných voľbách 2020 nebudú kandidovať za hnutie OĽaNO.Verešová tvrdí, že sa OĽaNO neposunulo ďalej v práci v regiónoch. „Mrzí ma to, pretože s nimi pracujem a niekedy sa im ani neviem pozrieť do očí," povedala novinárom s tým, že z hnutia odišli skvelí ľudia, ktorí sa chceli podieľať na ďalšej budúcnosti OĽaNO. Poslanci NR SR z poslaneckého klubu OĽaNO Elena Červeňáková, Soňa Gaborčáková, Jozef Lukáč, Veronika Remišová a Anna Verešová dnes oznámili, že v parlamentných voľbách 2020 nebudú kandidovať za hnutie OĽaNO. „Hoci sme neboli členmi hnutia OĽaNO, práci pre hnutie sme venovali všetku energiu. K nášmu rozhodnutiu prispeli viaceré dôvody," uviedla Remišová. Veronika Remišová sa v utorok vzdáva funkcie predsedníčky poslaneckého klubu. Pätica poslancov zároveň opúšťa poslanecký klub hnutia a v parlamente budú pôsobiť ako nezaradení.


Čítanie na víkend: Barman z Trnavy učí celý svet a čo Slovensko má a Holandsko nie

Pozrite si prehľad magazínového čítania.

Keď sa rozhodovalo o najlepšom nápojovom lístku na svete, komisia s náročnými chuťovými bunkami vybrala ten, ktorý pripravoval Slovák STAN VADRNA. Onedlho už patril medzi najrešpektovanejších svetových barmanov, trénoval barmanský tím v sedemhviezdičkovom hoteli Burdž al-Arab v Dubaji, v Novosibirsku sa viezol v taxíku, po ktorom niekto krátko predtým strieľal na ulici. V roku 2005 prekonal v New Yorku srdcovú príhodu, po čom preložil prácu z prvého miesta na tretie a naučil sa hovoriť nie. Je ťažké o nej hovoriť a nájsť správne slová, aby druhí pochopili tú strašnú trýzeň. Tisíce rokov trpeli ľudia stavmi, na ktoré neexistovali lieky ani postupy, ktoré by ich zmierňovali. Aby sa zbavili aspoň kúska ťarchy, svoju bolesť prenášali do slov, legiend a príbehov. Sú nimi pretkané Biblia, antická literatúra, diela klasikov i intímne zápisky spisovateľov. Jeden taký príbeh stojí hneď na počiatku ľudského pokolenia. Ako vyzerala agónia princa Potemkina či ako boleli operácie, kým vynašli anestetiká. Neuveriteľné príbehy bolesti z histórie aj literatúry. Bolesť sa nedá zmerať ako vysoký krvný tlak, no dá sa vidieť v mozgu. V ambulanciách sú však doktori zatiaľ odkázaní na to, čo pacienti hovoria. „Keď nám ľudia povedia, že ich niečo bolí, mali by sme im veriť, aj keď sa nám to nemusí zdať logické,“ hovorí algeziologička EVA SALAMONOVÁ. Sú však podľa nej aj ľudia, ktorí podvedome chcú mať bolesti, aby sa o nich ostatní starali. Z bohatej krajiny prišiel na Slovensko a obul si krpce. Máme, čo Holandsko nie. Ak sa chceš s niekým kamarátiť, musíš sa naučiť po slovensky, kázali mu. Victor Peeters si napriek tomu Slovensko obľúbil. V dvadsaťjeden rokoch odišiel z krajiny, kde je tretia najvyššia priemerná mzda v Európskej únii a takmer päťkrát vyššia ako na Slovensku. Do mesta, kde cyklistické pruhy nielenže takmer neexistujú, ale aj na tých zopár, ktoré sú, parkujú autá. Vysoké Tatry lákali turistov aj v dobách, keď o moderných funkčných materiáloch ani nechyrovali. Aj začiatkom 20. storočia sa však ľudia vyberali dovolenkovať do hôr. V Tatrách vznikali hotely a ubytovne. Na popularite získala osada Šrbské Pleso, ktorá mala od roku 1885 štatút liečebných kúpeľov. Ľudí tam vozila ozubnicová lanovka, ktorá medzi Štrbou a Štrbským plesom premávala v rokoch 1896 až 1933. Tieto staré fotky Vysokých Tatier vám ukážu, ako sa naše veľhory postupne menili v priebehu prvej polovice 20. storočia. Zaujmú vás najmä dobové kostýmy aj prvé verzie dnes už slávnych tatranských chát a hotelov.


Davos: USA môžu profitovať z plánov Trumpa, ak sa neuchýli k protekcionizmu

Otázkou však zostávajú plánované opatrenia v oblasti obchodu, ktoré s veľkou pravdepodobnosťou budú mať negatívny vplyv, povedala šéfka MMF.

DAVOS. Plány nového prezidenta USA Donalda Trumpa v oblasti daní a investícií by mali americkú ekonomiku podporiť, domnievajú sa viacerí ekonómovia, kľúčové však bude, aby sa neuchýlil k sľubovaným protekcionistickým opatreniam. Šéfka Medzinárodného menového fondu (MMF) Christine Lagardeová uviedla na Svetovom ekonomickom fóre (WEF) v Davose, ktoré sa dnes skončilo, že MMF revidoval odhad rastu ekonomiky USA na tento rok mierne smerom nahor. Vychádzal pritom z Trumpových plánov uskutočniť daňovú reformu a výrazne zvýšiť výdavky na infraštruktúru. "Otázkou však zostávajú plánované opatrenia v oblasti obchodu, ktoré s veľkou pravdepodobnosťou budú mať negatívny vplyv," dodala Lagardeová. Trump totiž okrem zníženia daní a zvýšenia investícií chce odstúpiť od dohôd o voľnom obchode a v tejto oblasti presadzovať pre USA výhodnejšie podmienky, najmä s Čínou. Ochranárske opatrenia však Washingtonu pozitíva neprinesú, dodal na margo plánov nového prezidenta nemecký minister financií Wolfgang Schäuble. Ako povedal, nie je v záujme USA uchýliť sa k protekcionizmu a umožniť tak Číne dominovať svetovému obchodu. Americký investor Larry Fink upozornil, že Čína nie je len obchodným partnerom USA, ale aj ich druhým najväčším veriteľom, hneď po Japonsku. "Bolo by dobré venovať trochu pozornosti aj vzťahom USA s ďalšími krajinami, už vzhľadom na to, že Spojené štáty sú najväčším dlžníkom na svete," povedal Fink. Navyše, americkí politici by si mali uvedomiť, že mnohé lacné výrobky, ktoré ich voliči kupujú, sú dovezené zo zahraničia, dodal. Na druhej strane, víťazstvo Trumpa v prezidentských voľbách zvýšilo nálady mnohým bežným Američanom a malým podnikateľom, ktorí nadobudli pocit, že ich konečne niekto počúva. "Povzbudilo ich to, čo sa odrazilo aj na výdavkoch," povedal Fink, pričom poukázal na zvýšenie predaja áut a zlepšenie dôvery medzi malými podnikateľmi.


OECD: Rast vyspelých ekonomík sa zrýchli

Organizácia predpokladá oživenie hospodárskeho rastu v USA, Kanade, Japonsku a tiež v Nemecku a Francúzsku.

PARÍŽ. Zložené vedúce indikátory (CLI), ktoré signalizujú ekonomickú aktivitu v nasledujúcich šiestich až deviatich mesiacoch, naďalej naznačujú posilňovanie ekonomického rastu vo viacerých vyspelých ekonomikách. Uviedla to Organizácia pre ekonomickú spoluprácu a rozvoj (OECD), ktorá indikátory zostavuje. Predpokladá sa oživenie hospodárskeho rastu v USA, Kanade, Japonsku a tiež v Nemecku a Francúzsku, konštatovala OECD v správe, ktorú zverejnila na svojej internetovej stránke.V prípade USA zložený vedúci indikátor v decembri posilnil na 99,4 bodu z novembrovej úrovne 99,3 bodu, kanadský CLI stúpol na 100,3 bodu z novembrových 100,2 bodu a CLI Japonska vzrástol na 100,1 bodu z novembrovej úrovne 100 bodov. Zložený vedúci indikátor Nemecka v decembri posilnil na 100,5 bodu z hodnoty 100,3 bodu v predošlom mesiaci a francúzsky CLI vzrástol na 100,6 bodu z novembrových 100,5 bodu. V prípade Talianska CLI v decembri klesol na 100,1 bodu z novembrovej úrovne 100,2 bodu. Podľa OECD však indikátor stále naznačuje stabilný ekonomický rast.Britský CLI v decembri stúpol na 99,5 bodu z hodnoty 99,3 bodu, na ktorej bol v predchádzajúcom mesiaci. Podľa OECD to predstavuje predbežný náznak posilnenia ekonomického rastu, hoci pretrváva neistota v otázke, akú dohodu Veľká Británia nakoniec uzavrie s Európskou úniou.


STĹPČEK PETRA SCHUTZAZastavenie stíhania za Čapí hnízdo je zlyhaním

Zvonka vidieť banálny dôvod na trestné stíhanie.

České "státní zastupitelství" má toho tiež za ušami, avšak čo do kredibility čnie nad slovenskými prokurátormi. Zastavenie stíhania premiéra a jeho rodiny v kauze Čapí hnízdo, ktoré vyhlásila pražská filiálka, posunie renomé organizácie bližšie k slovenskej realite. Iste, stĺpček nie je kompetentný vyhlásiť, že Babiš a spol. sú vinní. Pohľadom zvonka však vidí v princípe banálny podvod, keď časť veľkej firmy sa osamostatní a zmení skupenstvo na malú len preto, aby dosiahla na európsku dotáciu. A keď ju dostane, po vypršaní akéhosi kontrolného dohľadu sa včlení späť do korporácie, čiže v našom prípade Agrofertu. Z takejto vcelku triviálnej schémy zrazu zastupiteľstvo vyrobilo zložitú právnu otázku, keď po zohľadnení európskych predpisov zrazu nie je jasné, aký je správny výklad a naplnenie právneho pojmu "stredný podnik". Hm. Ak k tejto právnej komplikácii pridáme, že sa zrodila ako zmena právneho názoru štátneho zástupcu, ktorý mal tri roky iný, tak je to tak či onak zlyhanie zastupiteľstva.


Organizátori zhromaždenia Za slušné Slovensko vyzývajú k pokojnému priebehu

Policajný prezident avizoval, že sa do podujatí chcú zapojiť ultra fanúšikovia futbalových klubov.

BRATISLAVA. Organizátori piatkového bratislavského podujatia Za slušné Slovensko vyzývajú všetkých ľudí, ktorí sa akcie zúčastnia, aby rešpektovali pokyny organizátorov a polície. "Ak by boli ľudia svedkami provokácií, prosíme ich, aby sa do nich nezapájali, ale ihneď sa obrátili na organizátorov alebo políciu. Polícia poskytuje organizátorom úplnú súčinnosť a pomoc," hovoria organizátori. Policajný prezident Tibor Gašpar vo štvrtok avizoval, že polícia má informácie, že sa do podujatí v Bratislave a ďalších slovenských mestách chcú zapojiť ultra fanúšikovia niektorých futbalových klubov. Ubezpečil, že polícia sa bude snažiť o pokojný priebeh podujatí na celom Slovensku.